title: The Remixes

text: The Remixes on Shakiran järjestyksessä neljäs albumi ja ensimmäinen remix-albumi. Se julkaistiin vuonna 1997.


title: Triumph Motorcycles

text: Triumph Motorcycles on englantilainen moottoripyörävalmistaja, joka perustettiin alun perin Coventryssä 1889. Toisen maailmansodan jälkeen tehtaat siirrettiin Merideniin. Yhtiö lopetti toimintansa 1983, jonka jälkeen kiinteistösijoittaja John Bloor hankki oikeudet nimeen. Hän perusti uuden Triumphin Hinckleyhyn Leicestershireen, jonka valmistamat Triumph-moottoripyörät tulivat markkinoille 1990.


title: Triumph Motorcycles

text: Tämä artikkeli käsittelee molempia - historiallista Triumphia ja modernia yhtiötä, joka toimii nimellä Triumph Motorcycles Ltd.


title: Triumph Motorcycles

text: Saksalainen Siegfried Bettmann, joka oli kotoisin Nürnbergistä, muutti Lontooseen 1880-luvulla. Viktoriaanisen aikakauden uusi keksintö, polkupyörä, tuntui hänestä kiinnostavalta liikeidealta, joten hän perusti kaupan, jonka myymät polkupyörät hän nimesi Triumpheiksi (). 1887 Bettmannin maanmies ja kotikaupunkilainen Mauritz Schulte ryhtyi hänen yhtiökumppanikseen. Bettmann ja Schulte päättivät aloittaa oman valmistuksen, jota varten he perustivat tehtaan Coventryyn. Tehdas aloitti toimintansa 1889 nimellä Triumph Cycle Company.


title: Triumph Motorcycles

text: 1900-luvun vaihteessa oli selvää, että tulevaisuus oli polttomoottorikäyttöisten ajoneuvojen, joten Triumph päätti aloittaa moottoripyörien valmistuksen. Ensimmäinen malli "No. 1" valmistui Coventryssä 1902, josta päivämäärästä nykyinen Hinckleyn Triumph laskee perustamisensa. Tuote oli käytännössä polkupyörä, jonka runkoon oli asennettu Minervan 2,25 hevosvoimainen moottori, mutta jo 1905 Triumph esitteli oman moottorinsa, mallin nimeltä 3HP. Uusi moottori oli 363-kuutioinen yksisylinterinen sivuventtiilikone, joka tuotti kolme hevosvoimaa 1500 kierroksella ja kiihdytti moottoripyörän yli 60 kilometrin nopeuteen.


title: Triumph Motorcycles

text: Triumph sai nopeasti maineen markkinoiden luotettavimpana moottoripyöränä mallin Model H "Trusty Triumph" (500 cm³) myötä, joka esiteltiin 1914 juuri ensimmäisen maailmansodan alla. Pyörää valmistettiin ympärysvaltojen käyttöön 30 000 kappaletta, ja sitä pidetään ensimmäisenä modernina moottoripyöränä. Triumphin kunniaa motoristien keskuudessa kirkastivat lisäksi voitot Mansaaren TT-ajoissa.


title: Triumph Motorcycles

text: Yhtiökumppani Schulte erosi vuonna 1919 yhtiön tulevaisuuteen liittyvien erimielisyyksien vuoksi. Pian tämän jälkeen 1920-luvun alussa Bettmann teki kohtalokkaaksi osoittautuneen päätöksen laajentaa nelipyöräisten tuotantoon hankkimalla Hillmannin entisen tehtaan Coventryssä. Perustettiin Triumph Motor Company, jonka varjoon moottoripyörät jäivät. Autokauppa osoittautui sekin tappiolliseksi ja lamakausi vähensi liikevaihtoa. 1930-luvulle tultaessa Triumph oli varaton. Bettmann erosi hallituksesta ja vetäytyi eläkkeelle 1933. Kilpailevan moottoripyörävalmistajan Arielin omistaja Jack Sangster osti kassakriisissä painiskelevan Triumphin moottoripyörädivisioonan 1936.


title: Triumph Motorcycles

text: Jack Sangster nimitti yhtiön johtoon 35-vuotiaan Edward Turnerin, joka uudisti moottoripyörämalliston perusteellisesti. Esiteltiin Tiger 70, 80 ja 90 - ja vuonna 1937 500 cm³:n Speed Twin, josta tuli jättimenestys. Speed Twin aloitti kokonaisen vertikaali-twinien aikakauden ja mallityypistä tuli brittiläisen motorismin vertauskuva. Speed Twinin rakenteelliset ratkaisut säilyivät Triumphin valmistamissa moottoripyörissä 1980-luvun lopulle asti.


title: Triumph Motorcycles

text: 1938 esiteltiin Tiger 100, joka yhdessä Speed Twinin kanssa jatkoi menekkiään toisen maailmansodan jälkeiseen aikaan asti.


title: Triumph Motorcycles

text: Toisen maailmansodan jälkeen Triumphin tehtaat rakennettiin uudelleen Merideniin, koska Saksan ilmahyökkäykset olivat tuhonneet Coventryn kaupungin ja yhtiön tehtaat perusteellisesti 1940–1941.


title: Triumph Motorcycles

text: Triumphin tehtaiden tuhouduttua pommituksissa tuotanto siirtyi väliaikaisesti Warwickiin, mutta jo 1942 uusittu tehdas avattiin Meridenissä. Tuotannossa olivat edelleen sotaa edeltäneet Speed Twin ja Tiger 100, joihin tehtiin pieniä parannuksia - mm. teleskooppinen etuhaarukka. Lisäksi tuotannossa oli kolmas pienempi malli, 3T (349 cm³).


title: Triumph Motorcycles

text: 1950 tehdas julkisti uuden 650-kuutioisen Thunderbirdin, joka oli suunnattu ensisijaisesti Pohjois-Amerikan markkinoille. Tämä pyörä oli pääroolissa Marlon Brandon näyttelemässä elokuvassa "Hurjapäät" (The Wild One, 1953).


title: Triumph Motorcycles

text: 1950-luku aloitti kultakauden Triumphin historiassa, jota myöhemmin muisteltiin kaiholla, vaikka Jack Sangster myikin moottoripyörätuotannon BSA:lle 1951. Hänestä tuli yhtymän hallituksen puheenjohtaja 1956.


title: Triumph Motorcycles

text: 1954 esiteltiin uusittu Tiger T110, joka oli urheilullisempi versio vanhasta Thunderbirdistä, ja siinä oli takana keinuvipuhaarukka. 1956 Johnny Allen kiisi maailmanennätysvauhtiin (344 km/h) Bonnevillen suola-aavikolla erikoisvalmisteisella Triumphillaan, jossa oli 649 cm³:n moottori. Tapahtuman innoittamana Triumph esitteli Tigerista parannetun version kahdella kaasuttimella ja hieman viritetyllä moottorilla, joka sai nimen Triumph T120 Bonneville.


title: Triumph Motorcycles

text: Bonnevillesta oli tuleva 1960-luvulla Triumphin ykköstuote ja motoristien haaveunien kohde. Japanin moottoripyörävalmistajien uhka oli kuitenkin jo nähtävissä. Triumphilla kuviteltiin, että kaukoidästä ei olisi brittiteollisuuden haastajaksi isojen pyörien markkinoilla, koska siihen saakka japanilaisten tuotteet olivat olleet kaikki pieniä, mutta 1969 esitelty Honda CB750 muutti kilpailutilanteen päinvastaiseksi.


title: Triumph Motorcycles

text: Triumphilla oli kuin olikin jo vastaus haasteeseen - uuden kolmisylinterisen Trident T150:n hahmossa, jota oli kehitelty johdolta salassa - mutta tilaisuus hukattiin johtajavaihdosten ja yleisen päättämättömyyden ilmapiirissä. 1973 mennessä tappiot koko BSA-yhtymässä olivat valtaisat. Valtio tuli apuun ja perusti uuden yhtiön, jonka alle kaikki moottoripyörävalmistajat koottiin. Uuden yhtiön nimi oli Norton-Villiers-Triumph (NVT).


title: Triumph Motorcycles

text: Kasvavien saneeraushuhujen vallitessa Meridenin työläiset ryhtyivät melkein kaksi vuotta kestäneeseen istumalakkoon, koska Meridenin tehtaan tuotanto aiottiin siirtää BSA:n tehtaille Small Heathiin. Lakko loppui, kun maaliskuussa 1975 perustettiin työläisten ko-operatiivi, joka keskittyi valmistamaan pelkästään nyt 750-kuutioiseksi kasvanutta Triumph Bonnevillea Yhdysvaltojen markkinoille.


title: Triumph Motorcycles

text: Triumphin päivät olivat jo luetut, vaikka vuoden 1977 Silver Jubilee Bonneville (kuningatar Elisabet II:n 25-vuotisen hallinnon kunniaksi nimetty malli), sekä T140D Special (1979) olivat ajanmukaisia tuotteita.


title: Triumph Motorcycles

text: Norton-Villiers-Triumph joutui rahattomana selvitystilaan ja yhtiö asetettiin pesänhoitajan valvontaan 1983. Meridenin tehdas suljettiin ja purettiin, ja paikalle rakennettiin asuntoja. Kunniakas Triumph-brändi laitettiin myyntiin - yhtenä ostajaehdokkaana oli intialainen Royal Enfield. Tarjouskilpailun voittanut kiinteistösijoittaja ja rakennuttaja John Bloor oli kiinnostunut lähinnä Meridenin tehdasalueen kehittämisestä asuinkäyttöön, mutta osti samalla oikeudet Triumphin nimeen, vaikka hänellä ei ollut aiempaa sidettä moottoripyöriin.


title: Triumph Motorcycles

text: Uusi yhtiö, jonka nimi oli alkuvaiheessa Bonneville Coventry Ltd (myöhemmin Triumph Motorcycles Ltd), aloitti jatkamalla vanhan Triumph Bonnevillen valmistusta alihankkijalla. John Bloor antoi oikeudet Les Harrisille, jonka "Racing Spares" -yhtiö tuotti 1983–1988 nelisentoista Bonnevilleä viikossa Newton Abbotissa, Devonissa, lähinnä Euroopan markkinoille. Tämä riitti pitämään merkin muistissa ja auttoi siirtymäkauden yli, kunnes uusi ajanmukainen tehdas Hinckleyssä oli valmis tuotantoon.


title: Triumph Motorcycles

text: Hinckleyn moderni tehdas saatiin tuotantokuntoon 1991, jolloin julkaistiin uusi kolmisylinterinen mallisto. Tehdas käytti modulaarista kokoonpanotekniikkaa, jossa eri versiot koottiin mahdollisimman pitkälle yhteisistä osista - näin säästettiin kustannuksia ja aikaa. Perusmalli oli 749- tai 885-kuutioinen Trident, muita alkuvaiheen malleja olivat 1200-kuutioinen Trophy ja 1000-kuutioinen Daytona. 1993 julkistettiin endurotyyppinen Tiger, joka on edelleen tuotannossa, ja siten uuden Triumphin pitkäikäisimpiä malleja. Retromainen Triumph Thunderbird, joka esiteltiin 1995, oli hyvin suosittu varsinkin Pohjois-Amerikassa. Muita myöhempiä kolmisylinterisiä malleja olivat Speed Triple (1994) ja Legend TT 900, sekä kustom-tyylinen Adventure.


title: Triumph Motorcycles

text: Vuonna 2000 markkinoille tuotiin henkiin herätetty historiallinen Triumph Bonneville. Bonnevillestä on kehitetty useita malliversioita: Thruxton, Scrambler ja kustom-tyyliset America ja Speedmaster. Vuonna 2004 esitelty Rocket III on iskutilavuudeltaan (2300 cm³) suurin sarjatuotantopyörä.


title: Triumph Motorcycles

text: Helmikuussa 2002, kun yhtiö oli valmistautumassa 100-vuotisjuhlallisuuksiin, Hinckleyn tehdas vaurioitui pahoin tulipalossa pysäyttäen tuotannon joksikin aikaa. Tehdas rakennettiin nopeasti uudelleen ja tuotanto saattoi jatkua taas syyskuussa.


title: Triumph Motorcycles

text: Vuonna 2003 Triumph perusti tehtaan Thaimaan Chonburiin, jossa valmistetaan osia Hinckleyssä koottaviin pyöriin. 2006 prinssi Andrew vihki käyttöön toisen tuotantolaitoksen Thaimaassa, jossa on maalaus- ja kokoonpanolinja. Kolmas tehdas on tarkoitus avata aivan lähitulevaisuudessa oletettavasti moottorin valmistusta varten.


title: Anatoli Liapidevski

text: Anatoli Vasiljevitš Liapidevski (1908-1983) oli neuvostoliittolainen lentäjä ja vuonna 1934 ensimmäinen Neuvostoliiton sankari -palkinnon saaja. Hän nousi kenraalimajuriksi Neuvostoliiton ilmavoimissa.


title: Anatoli Liapidevski

text: Hän toimi lentäjänä siviili-ilma-aluslaivastossa Neuvosto-Venäjän Kauko-Idässä. Kun höyrylaiva Tšeljuskin upposi 13. helmikuuta 1934 Pohjoisella napamerellä, hän etsi laivan miehistöä lentokoneella hyvin vaikeissa sääolosuhteissa. Hän pelasti miehistön jäälautalta ja vei pelastuneet Uelenin kaupunkiin. Tämä johti Liapidevskin palkitsemiseen.


title: Anatoli Liapidevski

text: Toisen maailmansodan aikana hän oli 19. Armeijan lentojoukkojen varapäällikkö ja 7. ilma-armeijan päällikkö.


title: Johns Hopkinsin yliopisto

text: Johns Hopkinsin yliopisto, perustettu vuonna 1876, on yksityinen yliopisto Baltimoressa, Marylandissa Yhdysvalloissa. Johns Hopkinsin kampusalueet sijaitsevat Homewoodissa, Marylandissa, Washington DC:ssa, Italiassa ja Kiinassa. Johns Hopkinsin yliopisto oli ensimmäinen yhdysvaltalainen tutkimusyliopisto ja ensimmäinen yhdysvaltalainen yliopisto, joka opetti seminaarien avulla.


title: Johns Hopkinsin yliopisto

text: Johns Hopkinsin yliopiston arvostetuimpia tiedekuntia ovat lääketieteellinen tiedekunta, terveystieteiden tiedekunta ja kansainvälisten opintojen tiedekunta. Johns Hopkinsin sairaala on myös arvostettu ja se on arvioitu seitsemän kertaa peräkkäin yhdeksi parhaimmaksi sairaalaksi Yhdysvalloissa. Johns Hopkinsin lääketieteellinen tiedekunta on arvioitu vuonna 2007 toiseksi parhaimmaksi lääketieteelliseksi Yhdysvalloissa. Vuonna 2006 kauppatieteiden tiedekunta arvioitiin Yhdysvaltain neljänneksi parhaaksi. Kokonaisuudessaan Johns Hopkinsin yliopisto on arvioitu 16. parhaaksi yliopistoksi Yhdysvalloissa vuonna 2007.


title: Johns Hopkinsin yliopisto

text: Lukuvuonna 2012–2013 Johns Hopkinsin yliopistossa oli 5 149 perustutkinto-opiskelijaa ja 2 029 jatko-opiskelijaa.


title: Johns Hopkinsin yliopisto

text: Vuonna 2013 Johns Hopkinsin yliopistoon haki 20 614 hakijaa, joista opiskelupaikkaa tarjottiin 3 493:lle. Vuonna 2006 hyväksytyistä 31 prosenttia tuli Baltimoren alueelta. Ulkomaalaisia opiskelijoita haki 57 eri maasta ja heistä 189 hyväksyttiin. Opiskelijoita tulee eri puolilta Yhdysvaltoja, mutta varsinkin New Yorkista, New Jerseystä, Kaliforniasta ja Pennsylvaniasta on paljon opiskelijoita.


title: Johns Hopkinsin yliopisto

text: Vuonna 2013 noin 44 prosenttia perusopiskelijoista sai yliopistolta avustusta opiskeluihin. Yliopisto tarjoaa opiskelijoille erilaisia stipendejä.


title: Johns Hopkinsin yliopisto

text: Johns Hopkinsin yliopistosta ovat valmistuneet muun muassa nobelistit Richard Axel ja Andrew Fire.


title: Johns Hopkinsin yliopisto

text: Johns Hopkinsin yliopisto on nimetty Johns Hopkinsin mukaan, joka jätti kuollessaan vuonna 1873 seitsemän miljoonaa dollaria Johns Hopkinsin yliopistolle ja sairaalalle. Tuohon aikaan Johns Hopkinsin lahjoitus oli suurin Yhdysvaltain historiassa. Yliopisto avattiin 22. helmikuuta 1876. Yliopiston ensimmäinen rehtori oli Daniel Coit Gilman.


title: Johns Hopkinsin yliopisto

text: Vuoteen 1970 asti yliopistossa opiskeli vain miehiä.


title: Johns Hopkinsin yliopisto

text: New Yorkin pormestari Michael Bloomberg valmistui yliopistosta vuonna 1964. Bloomberg on lahjoittanut yli miljardi dollaria yliopistolle.


title: Johns Hopkinsin yliopisto

text: Vuonna 2018 Bloomberg lahjoitti yliopistolle 1,8 miljardia Yhdysvaltain dollaria.


title: Aranda

text: Aranda voi tarkoittaa seuraavia:


title: Anna Jegorova

text: Luutnantti Anna Aleksandrovna Timofejeva-Jegorova (Анна Александровна Тимофеева-Егорова, 23. syyskuuta 1916 – 29. lokakuuta 2009 on entinen neuvostoliittolainen taistelulentäjä, joka ansioitui toisen maailmansodan aikana.


title: Anna Jegorova

text: Jegorova toimi 305. lentorykmentissä. Hän aloitti sotalentonsa Polikarpov Po-2 -kaksitasolla, jollaisia käytettiin häirintäpommituksiin. Hänet ammuttiin alas, mutta hän ei vammautunut alassyöksyssä. Hän lensi kaikkiaan 260 taistelulentoa pääosin – vuodesta 1942 lähtien – Iljušin Il-2 -maataistelukoneella muun muassa Krimillä ja Puolassa. Hän johti sodan lopulla 805. maataistelulentorykmenttiä.


title: Anna Jegorova

text: Hänen ammuttiin sodan lopulla alas Il-2-koneella lentäessään. Hänen luultiin kuolleen ja häntä ehdotettiin kolmannen Neuvostoliiton sankariksi. Hän kuitenkin jäi saksalaisten vangiksi ja joutui keskitysleiriin, jossa sai hoitoa vammoihinsa vain neuvostoliittolaiselta lääkäriltä Georgi Sinjakovilta. Kun neuvostoliittolaiset vapauttivat keskitysleirin vangit, NKVD:n komissaarit määräsivät vangitut neuvostoliittolaiset sotilaat työleirille, koska sodan aikana vangiksi antautuminen oli rangaistava teko etenkin kommunisteille, johon puolueeseen hän oli liittynyt vuonna 1943.


title: Anna Jegorova

text: Vuonna 1961 hänestä kirjoitettiin laaja artikkeli "Literaturnaja gazeta" -lehteen ja vuonna 1965 hän lopulta sai Neuvostoliiton sankarin arvonimen. Sodan aikana hän oli saanut kolme kunniamerkkiä, muun muassa Leninin palkinto.


title: Anna Jegorova

text: Noggle, A., A Dance With Death: "Soviet Airwomen in World War II" College Station, Texas A&M University Press, 1994.


title: Askr ja Embla

text: Askr ja Embla olivat skandinaavisen mytologian mukaan ensimmäinen mies ja nainen sekä ihmisten esivanhemmat. He asuivat Midgårdissa.


title: Askr ja Embla

text: Odin ja hänen veljensä Ve ja Vili loivat ensimmäisen miehen ja naisen ollessaan kävelyllä rannalla. He löysivät vierekkäin kasvavan saarnen ja jalavan. Toisessa versiossa tarinasta he löysivät kaksi ajopuuta rannalta. Puut he muotoilivat ihmisiksi, miehen nimeksi tuli "Askr" (Saarni) ja naisen nimeksi "Embla" (Jalava). Odin antoi heille elämän ja sielun, Ve ymmärryksen ja Vili ruumiin ja aistit. Jumalat loivat myös ihmisille paikan, jossa asua – Midgårdin (Keskimaa), jonka ympärille he rakensivat muurin, joka suojasi heitä jättiläisiltä. Midgårdin ja Asgårdin he yhdistivät sateenkaarisillalla, jonka nimi oli Bifrost.


title: ¿Dónde están los ladrones?

text: ¿Dónde Están los Ladrones? on Shakiran järjestyksessä neljäs studioalbumi. Se julkaistiin vuonna 1998. Albumin nimi on espanjaa, ja tarkoittaa "Missä varkaat ovat?"


title: Maan päivä

text: Maan päivä on 22. huhtikuuta vietettävä kansainvälinen vuosipäivä. Sitä kutsutaan toisinaan myös Maailman päiväksi. Päivää on vietetty vuodesta 1970, ja tarkoituksena on järjestää kansalaistoimintaa puhtaan veden ja ilman sekä koko elinympäristön hyväksi.


title: Maan päivä

text: Maan päivän epävirallisessa lipussa on Apollo 17:n miehistön ottama kuva maapallosta, Sininen marmorikuula.


title: Maan päivä

text: Syyskuussa 1969 amerikkalainen senaattori Gaylord Nelson julisti Seattlessa, että keväällä 1970 tulisi järjestää ruohonjuuritason toimintaa ympäristön hyväksi. Ensimmäistä Maan päivää vietettiin 22. huhtikuuta 1970. Tuolloin noin 20 miljoonaa amerikkalaista osallistui Maan päivän tapahtumiin.


title: Maan päivä

text: Ajatus huhtikuun 22. päivän maailmanlaajuisesta ympäristöpäivästä levisi nopeasti ympäri maailmaa. Vuonna 1990 yhteisenä puheenaiheena oli kierrätys. Tuona vuonna järjestettyjen ympäristötapahtumien katsotaan osaltaan edistäneen vuoden 1992 Rio de Janeiron YK:n ympäristökokouksen onnistumista. Vuoden 1990 Maan päivän tapahtumiin osallistui jopa 200 miljoonaa ihmistä 141 maasta.


title: Maan päivä

text: Vuosituhannen vaihtuessa Maan päivän puheenaiheiksi tulivat ilmaston lämpeneminen ja puhdas energia. Myös internet yhdisti toimintaryhmiä eri puolilta maailmaa. Vuonna 2000 arvioitiin jopa 5 000 Maan päivän toimintaryhmän olleen yhteydessä keskenään internetissä. Kaikkiaan osallistujia lienee ollut satoja miljoonia ainakin 184 maasta.


title: Maan päivä

text: Vuonna 2007 Maan päivä oli tähän mennessä vietetyistä laajin. Tapahtumia oli ympäri maailmaa Lontoosta, Madridista ja Kiovasta Euroopassa aina Manilaan Filippiineille ja Togon tasavaltaan Länsi-Afrikassa.


title: Maan päivä

text: Vuonna 2008 myös Suomessa järjestettiin 22. huhtikuuta useita Maan päivän tempauksia. Tapahtumia oli laidasta laitaan, esimerkiksi Helsingissä eri maiden diplomaatit keräsivät roskia Kaivopuistosta.


title: Maan päivä

text: Jotkut viettävät Maan päivää kevätpäiväntasauksena, jonka ajankohta vaihtelee vuosittain maaliskuun 20. päivän paikkeilla.


title: MTV Unplugged (Shakiran albumi)

text: MTV Unplugged on Shakiran ensimmäinen live-cd. Se julkaistiin vuonna 2000 ja nauhoitettiin Music Televisionnin MTV Unplugged -konsertissa, New Yorkissa vuonna 1999. Konsertista on julkaistu myös DVD.


title: Hiljaisuuden spiraali -malli

text: Hiljaisuuden spiraali -malli on saksalaisen Elisabeth Noelle-Neumannin kehittämä mediavaltaa kuvaava malli. Mallin perusideana on, että yksilö ei halua tulla sosiaalisesti eristetyksi. Tämän takia ihmiset etsivät lähiympäristöstään vihjeitä siitä, mitä on sosiaalisesti soveliasta ilmaista ja mihin suuntaan näistä asioista puhuminen on menossa. Ajatuksena on pohtia vähintäänkin yhtä paljon sitä mistä vaietaan kuin sitä mistä puhutaan. Ideana on yksilön oman mielipiteen ja myös käyttäytymisen vähittäinen muuttuminen vastaamaan sosiaalisesti hyväksyttyä tapaa ja mielipidettä.


title: Hiljaisuuden spiraali -malli

text: Yhdysvalloissa tämän hiljaisuuden kuvio on näkynyt muun muassa "don't ask, don't tell" -keskustelussa, joka koskee homojen palvelua Yhdysvaltain armeijassa. Eräällä tasolla yksilöiden poliittisen mielenilmaisun kaventuminen autojen puskurien tarroiksi ("bumper sticker") on osa tämän mallin manifestaatiota (esimerkiksi "Last one leaving Michigan, turn off the lights" -tarrat 1970-luvulla globalisaation viedessä niin sanotun ruostevyöhykkeen teollisia työpaikkoja).


title: Ecser

text: Ecser on kunta Unkarissa, Pestin läänissä. Sillä on slovakialainen vähemmistö, kylän nimi slovakiksi on "Ečer".


title: Ecser

text: Ecser sijaitsee kaakkoon Budapestistä, Ferihegyin kansainvälisen lentoaseman vieressä. Ecserin naapurikyliä ovat Vecsés, Üllő, Maglód. Moottoritie M0 kulkee Ecserin ohitse.


title: Ecser

text: Muinaistieteelisten tutkimuksien mukaan kylän alueella keltit, sarmaatit, avaarit, skyytit ja roomalaiset asuivat. Erityisesti sarmaatien asetus oli merkittävä.


title: Ecser

text:
Ensimmäinen kirjallinen merkintä Ecseristä on vuodelta 1315, mutta kylä oli silloin ollut olemassa jo noin 300 vuotta. Kylän nimi on tullut legendan mukaan ruhtinas Árpádilta, joka kävi Ecserissä ja kysyi paikallisilta kylän nimeä, mutta he eivät osanneet sanoa sitä hänelle. Ruhtinas sanoi asukkaille, että kylä nimetään "tämän tammen" (hänen lähellään olleen tammen) mukaan: "tammi" on unkariksi "cser" ja "tämä" oli tuohon aikaan unkariksi "e".
Turkkilaisten vallattua 1500-luvulla osan Unkaria kylä lakkasi olemasta. Ecser asutettiin uudestaan vasta vuoden 1699 jälkeen. Ecserissä on nykyään slovakialainen vähemmistö, jonka esivanhemmat tulivat Ecseriin 1700-luvulla.


title: Katja Budanova

text:
Jekaterina Vasiljevna ”Katja” Budanova (, 7. joulukuuta 1916 – 19. heinäkuuta 1943) oli neuvostoliittolainen hävittäjä-ässä ja toiseksi paras naishävittäjälentäjä Neuvostoliiton Lidija Litvjakin jälkeen. Muita naisässiä ei ole. Hän ampui alas 11 saksalaista lentokonetta toisessa maailmansodassa.
Hän syntyi maaseudulla Konopljankan kylässä Smolenskin alueella. Hän alkoi nuorena työskennellä moskovalaisessa lentokonetehtaassa. Sen puitteissa hän liittyi lentokerhoon ja hankki itselleen lentokoulutuksen. Hän alkoi toimia lennonopettajana vuonna 1937. Hän toimi näytöslentäjänä erilaisissa tapahtumissa – koneena hänellä oli niissä Jakovlev UT-1.


title: Katja Budanova

text: Kesäkuussa 1941 Saksan hyökättyä Neuvostoliittoon hän haki vapaaehtoisena sotilaslentäjäksi. Hän pääsi 586. hävittäjärykmenttiin, jonka perusti Marina Raskova. Yksikkö koostui pelkästään naislentäjistä. Budanova lensi ensimmäisen sotalentonsa huhtikuussa 1942 Saratovin yllä. Hänet ja muun muassa Lidija Litvjak siirrettiin 437. lentorykmenttiin, joka puolusti Stalingradin ilmatilaa. Hän osoittautui taitavaksi lentäjäksi lentäessään Jakovlev Jak-1 -hävittäjillä. 6. lokakuuta 1942 hän hyökkäsi 13 Junkers Ju 88 -pommikoneen kimppuun ja sai ensimmäisen ilmavoittonsa. Marraskuussa 1942 hän ampui kaksi Messerschmitt Bf 109 -hävittäjää ja yhden Ju 88 -pommikoneen. Seuraavina kuukausina voittoja kertyi lisää. Tammikuussa 1943 hän ja Litvak siirtyivät 73. kaartinhävittäjärykmenttiin, joka oli niin sanottu valioyksikkö. 23. helmikuuta 1943 hän sai Punatähti-kunniamerkin. Hän sai Suuri isänmaallinen sota -kunniamerkin kahdesti.


title: Katja Budanova

text: 19. kesäkuuta 1943 Budanova taisteli yksin kolmea Bf 109 -hävittäjää vastaan. Hän ampui niistä yhden alas, mutta sitten hänen oma koneensa pudotettiin. Hän kuoli maahansyöksyssä lähellä Antrasitin kylää Luhanskin alueella.


title: Katja Budanova

text: Hänen ilmavoittotilastonsa on esitetty eri tavoin eri lähteissä. 11 ilmavoittoa on yleisin arvio – kuusi yksin ja viisi yhdessä jonkun muun lentäjän kanssa.


title: Katja Budanova

text: Hän oli sodan aikana ehdolla Neuvostoliiton sankari -kunniamerkin saajaksi. 1. lokakuuta 1993 hän sai Venäjän federaation sankari -arvonimen.


title: Kollokvio

text: Kollokvio tai kollokviumi, eli tieteellinen keskustelutilaisuus on osa akateemista perinnettä.


title: Kollokvio

text: Kollokvio on eräs tapa järjestää yliopisto-opintoja.


title: Kollokvio

text: Kollokviot ovat yleensä suunnattuja laajemmalle yleisölle kuin seminaarit (asiantuntijayleisö). Keskustelu voi tapahtua myös verkkoympäristössä.


title: Ilari Ainiala

text: Ilari "Ilpo" Ainiala (k. helmikuu 2002) oli suomalainen säveltäjä-sanoittaja sekä suomirock-yhtye Popedan toinen perustajajäsen. Ainiala soitti kyseisessä yhtyeessä bassoa vuosina 1977–1979. Toisena Popedan perustajajäsenenä tunnetaan laulaja Pate Mustajärvi. Ainiala asui Vammalassa ennen kuolemaansa.


title: Ilari Ainiala

text: Alkuvaiheessa Ainiala teki suurimman osan Popedan kappaleista. Aikaisessa vaiheessa tapahtuneen yhtyeestä lähtönsä jälkeenkin hän jatkoi kappaleiden tekoa ja kääntämistä yhtyeelle. Ainoa Popedan levy, jossa Ainiala soittaa bassoa ja laulaa, on "Popeda" vuodelta 1978.


title: Triumph Bonneville

text: Triumph T120 Bonneville on englantilaisen moottoripyörävalmistajan Triumphin tunnetuin, pitkäikäisin ja menestynein moottoripyörämalli. Malli esiteltiin 650-kuutioisena 1959, ja sitä valmistettiin pienin muutoksin vuoteen 1988 saakka. Uusi Bonneville, joka on teknisesti täysin moderni, esiteltiin vuonna 2000, ja se on nykyisen Triumph Motorcycles Ltd:n myydyimpiä malleja, jota tehdään Hinckleyn tuotantolaitosten lisäksi Chonburissa Thaimaassa. Uudet Bonnevillet ovat 865-kuutioisia.


title: Triumph Bonneville

text: Moottoripyörämalli on saanut nimensä Utahin osavaltiossa Yhdysvalloissa sijaitsevasta Bonnevillen suola-aavikosta, jossa 1950-luvulla lyötiin nopeusennätyksiä koepyörillä.


title: Triumph Bonneville

text: Johnny Allen rikkoi nopeusennätyksen (344 km/h) Triumph-valmisteisella koepyörällä Utahin Bonnevillessä 1956. Vaikka ennätystä ei virallistettu muotoseikan vuoksi, sai Triumph tapauksesta paljon julkisuutta. Tämän johdosta Triumph esitteli 1959 uuden moottoripyörämallinsa, T120:n, joka oli kehitetty aiemmasta T110 Tigeristä nostamalla Amal-kaasuttimien lukumäärän kahteen ja pienillä kosmeettisilla muutoksilla. Alkuperäisessä Bonneville T120:ssä oli Tigerin lailla koteloitu etuvalo ja raskaat lokasuojat. Huipputeho oli 46 hevosvoimaa 6500 kierroksella. Huippunopeus oli liikaa löysälle yksiputkiselle rungolle, joka vaihdettiin kaksoiskehtorunkoon 1960. Samalla lokasuojat, istuin, ajovalo ja etujousitus ajanmukaistettiin. Uusittu Bonneville saavutti maagisen 110 mailin tuntinopeuden (177 km/h), ja se sai suuren suosion aikansa vauhdikkaimpana sporttipyöränä.


title: Triumph Bonneville

text: Triumph Bonnevilleä uusittiin tasaisesti seuraavien kymmenen vuoden aikana. 1963 moottorista ja vaihteistosta tehtiin yhdysrakenteinen. 1971 pyörä sai uuden rungon, joka toimitti samalla öljysäiliön virkaa ("oil-in-frame"). Pyörää valmistettiin vuoteen 1972 mennessä 250 000 kappaletta.


title: Triumph Bonneville

text: 1973 kuutiotilavuus nostettiin 744 cm³ mallissa T140. Samana vuonna Meridenin tehtaan työläiset aloittivat puolentoista vuoden mittaisen lakon, koska huhuttiin, että tehdas suljetaan. Tämän jälkeen tuotantoa jatkoi työläisten ko-operatiivi.


title: Triumph Bonneville

text: Meridenin tehdas suljettiin 1983, jonka jälkeen Bonnevillen valmistus lisensoitiin Les Harrisin Racing Spares -yhtiölle. Viimeiset työntötanko-Bonnevillet valmistuivat 1988. Harrisin Devonin tehtailta valmistui alle 1300 Bonnevilleä.


title: Triumph Bonneville

text: Uuden ajan Triumph Bonneville tuotiin markkinoille 790-kuutioisena vuonna 2000. Vuonna 2007 halvimmankin Bonneville-version (Bonneville Black) iskutilavuus nostettiin 865 cm³:n. Nykyään tuotannossa on useita versioita: Bonneville Black, Bonneville, Bonneville T100, Thruxton ja Scrambler, sekä custom-mallit Bonneville America ja Speedmaster.


title: Triumph Bonneville

text: Uudet Bonnevillet ovat nykyaikaisia: niissä on kaksi kannen yläpuolista nokka-akselia, levyjarrut ja käynnistyspolkimen sijasta sähköstartti. Yhtäläisyys alkuperäiseen T120:n rajoittuu nimeen ja mielikuvamarkkinointiin. Mainittakoon , että 2016 markkinoille tuli aivan uudet paralleeli twinit Streettwin 900cc (55hp) ja vesijäähdytteisenä , että sarjan huipulle T-120 jossa vääntöä 105nm/3500rpm ja 1200cc ja vesijäähdytys ja ns. uusin tekniikka mm. ABS-jarrut , ajotietokone .luistonesto


title: Triumph Bonneville

text: ja kaksi ajomoodia Rain ja Road. Tehoa on 80hp. Truxton sarjassa tehoa 98hp ja Truxton R.ssä mm. Brembon jarrut ja täysin säädettävä alusta.


title: Selektiini

text:
Selektiinit ovat solun adheesiomolekyyliperhe. Kaikki selektiinit ovat yksiketjuisia transmembraaniglykoproteiineja, joilla on samoja ominaisuuksia C-tyypin lektiinien kanssa johtuen yhtäläisestä N-terminaalista ja kalsiumriippuvaisesta sitomisesta. Selektiinit sitoutuvat sokerirakenteisiin ja niitä pidetään yhtenä lektiinityyppinä. Lektiinit ovat solun adheesioproteiineja, jotka sitovat sokeripolymeereja.
Selektiinejä on kolmea eri alatyyppiä:


title: Selektiini

text: Selektiini nimitys tulee sanoista valita (engl. "select" = valita) ja lektiini (lat. "legere" = valita). Selektiinit kuuluvat lektiiniproteiineihin, jotka tunnistavat hiilihydraattirakenteita.


title: Selektiini

text: Tulehduksen aikana vapautuvat aineet esimerkiksi histamiini ja trombiini aiheuttavat P-selektiinien vapautumisen solunsisäisistä varastoista solun pinnalle. Lisäksi sytokiinit, kuten tuumorinekroositekijä-alfa, stimuloivat E-selektiinin ja P-selektiinin ilmentymistä muutamia tunteja myöhemmin. Selektiinit sitoutuvat tulehduspaikalle saapuvien valkosolujen pintaglykoproteiinien hiilihydraattiosiin ja hidastavat niiden vauhtia, mikä mahdollistaa niiden tunkeutumisen verenkierrosta tulehtuneeseen kudokseen. Selektiinit tarttuvat valkosoluihin heikolla sitomisvoimalla eli affiniteetilla, mikä aiheuttaa nk. valkosolujen vierimisen (engl. "rolling") verisuonen seinämää eli endoteelia pitkin.


title: Selektiini

text: Parhaiten karakterisoitu selektiinien ligandi on P-selektiinin glykoproteiini-ligandi-1 (PSGL-1), joka on kaikissa valkosoluissa esiintyvä musiinityyppinen glykoproteiini.


title: Selektiini

text: Neutrofiilit ja eosinofiilit sitoutuvat E-selektiiniin. Yksi E-selektiinin raportoiduista ligandeista on sialyloitunut Lewis X Ag (sLe(x)). Eosinofiilit, kuten neutrofiilitkin, käyttävät sialyloituneita proteaasientsyymiresistantteja rakenteita sitoutumisessa E-selektiiniin, vaikka eosinofiilit ilmentävät näitä rakenteita paljon vähemmän pinnoillaan. Eosinofiilien ja neutrofiilien ligandit P-selektiinille ovat samankaltaisia sialyloituneita, proteaasiherkkiä, endo-beta-galaktosidaasiresistenttejä rakenteita, jotka selvästi poikkeavat E-selektiinin ligandeista. Täten P- ja E-selektiineille on ehdotettu eriäviä rooleja valkosolujen keräämisessä tulehduspaikalle.


title: Gregg Rolie

text: Gregg Rolie (s. 17. kesäkuuta 1947) on yhdysvaltalainen kosketinsoittaja, joka on toiminut mm. yhtyeissä Santana, Journey, The Storm ja Abraxas Pool.


title: Gregg Rolie

text: Rolie syntyi Seattlessa. Hän aloitti yhteistyönsä Carlos Santanan kanssa vuonna 1966, mutta jätti yhtyeen 1970-luvun alussa. Vuonna 1973 hän perusti kitaristi Neal Schonin kanssa Journeyn.


title: Gregg Rolie

text: Rolie jätti Journeyn vuonna 1980 ja on sen jälkeen julkaissut useita sooloalbumeita. The Storm aloitti uransa 1990-luvun alussa, ja Abraxas Pool -projektin tuloksena syntyi samanniminen albumi vuonna 1997.


title: Gregg Rolie

text: Rolie on Santanan jäsenenä Rock and Roll Hall of Famessa.


title: Eurowiisut – Terveisiä perseestä

text: Eurowiisut – Terveisiä perseestä on Sleepy Sleepersin studioalbumi vuodelta 2007. Albumi on ensimmäinen Sleepy Sleepersin studioalbumi 18 vuoteen, sillä edellisen kerran yhtye julkaisi uuden studioalbuminsa vuonna 1989.


title: Eurowiisut – Terveisiä perseestä

text: Albumi nousi Suomen virallisen listan sijalle 5.


title: Grep

text: grep (search globally for a regular expression and print) on Unix-käyttöjärjestelmän komentoriviohjelma, joka etsii säännöllisillä lausekkeilla määriteltyjä merkkijonoja tiedostoista. Ohjelman nimi on peräisin ed-tekstieditorin komennosta "g/re/p". Ohjelman on kehittänyt Ken Thompson.


title: Grep

text: Tietokoneslangissa "greppaus" tai "greppaaminen" tarkoittaa yleensä mitä tahansa merkkijonojen etsimistä.


title: Grep

text: Haettaessa lauseketta a* tiedostosta grep-ohjelmalla, haku löytäisi ainakin tyhjän merkkijonon joka riviltä, ja tulostaisi siis kaikki rivit. On myös huomattava, että haku säännöllisillä lausekkeilla on "ahne", ja löytää riviltä aina pisimmän vastaavan merkkijonon.


title: Grep

text: Yleinen tapa on liittää ohjelman käyttö komentoriviputkeen:


title: Grep

text: Tämä tapaus esittää codice_1 ohjelman antamasta prosessilistauksesta rivit, joilla esiintyy sana codice_2.


title: Grep

text: Etsii tiedostosta codice_3 kaikki tyhjät rivit ja tulostaa ne kaikki oletustulostusvirtaan:


title: Henry Ian Cusick

text: Henry Ian Cusick (s. 17. huhtikuuta 1967 Trujillo, Peru) on skotlantilais-perulainen teatteri-, elokuva- ja televisionäyttelijä. Hän on ollut Emmy-ehdokkaana Desmond Humen roolista televisiosarjassa "Lost".


title: Henry Ian Cusick

text: Henry Ian Cusick Chávez syntyi Trujillossa Perussa perulaiselle äidille ja skotlantilaiselle isälle. Asuttuaan Trujillossa kaksi vuotta hän ja hänen perheensä muuttivat Espanjaan, sitten Skotlantiin ja asuivat Trinidad ja Tobagossa kymmenen vuotta. Siellä hän kävi Presentation Collegea. Cusick muutti takaisin Skotlantiin 15-vuotiaana ja opiskeli puoli vuotta Royal Scottish Academy of Music and Dramassa Glasgow’ssa ja liittyi sen jälkeen Citizens’ Theatreen. Hän esiintyi myös lukuisissa Strathclyde Theatre Groupissa Glasgow’ssa. Hän puhuu sujuvasti sekä englantia että espanjaa.


title: Henry Ian Cusick

text: Cusick aloitti uransa klassisena teatterinäyttelijänä. Hänen ensimmäisiin päärooleihinsa teatterissa kuuluivat Dorian Grayn rooli näytelmässä "Dorian Grayn muotokuva", jossa hän näytteli Rupert Everettin kanssa; "Hamlet" näytelmässä "The Marovitz Hamlet"; ja Horner näytelmässä "The Country Wife". Hänen esiintymisensä Torquato Tassona Edinburgh International Festivalissa ja Creonin roolissa Citizens' Theatren näytelmässä "Oedipus" toivat hänelle erikoiskommentaattori Ian Charlesonin palkinnon.


title: Henry Ian Cusick

text: Sen jälkeen Cusick alkoi saada televisio- ja elokuvarooleja. Esiinnyttyään ohjelmissa "Sairaalaelämää" ja "The Book Group" hän näytteli Jeesus Kristusta vuonna 2003 tehdyssä elokuvassa "The Visual Bible: The Gospel of John", sanasta sanaan kerrotussa Evankeliumissa Johanneksen mukaan. Cusick sai suurimman roolinsa vuonna 2005, jolloin hänet valittiin näyttelemään Desmond Humea ABC:n menestyssarjaan "Lost". Hän oli alun perin vain toisen tuotantokauden vieraileva tähti (josta hän sai Emmy-ehdokkuuden), mutta hänestä tuli yksi päätähdistä kolmannelta tuotantokaudelta eteenpäin. Cusick sai roolin ollessaan ystävänsä Brian Coxin kotona, jolloin hän tapasi Coxin naapurin Carlton Cusen, joka on yksi "Lostin" tuottajista. Cusick uskoi ”siemenen olevan kylvetty, koska he olivat etsineet joko skotlantilaista tai irlantilaista hahmoa”.


title: Henry Ian Cusick

text: Cusick näytteli Theo Stoller -nimistä hahmoa televisiosarjan "24" viidennellä tuotantokaudella, vuoden 2007 elokuvassa "Hitman" ja kulttisarjan jatkossa "Dead Like Me: Life After Death".


title: Henry Ian Cusick

text: Henry ja hänen vaimonsa Annie ovat kolmen pojan (Elias, Lucas ja Esau) vanhemmat. Pari meni naimisiin 14 vuoden yhteiselon jälkeen 15. heinäkuuta 2006. He asuvat yhdessä Oahulla Havaijilla.


title: Brant Parker

text: Brant Parker (26. elokuuta 1920 Los Angeles Yhdysvallat – 15. huhtikuuta 2007) oli yhdysvaltalainen sarjakuvapiirtäjä, jonka tunnetuimpia hahmoja oli "Velho". Sarjan käsikirjoittaja oli Johnny Hart.


title: Brant Parker

text: Parker opiskeli taidetta Los Angelesissa, mutta piti todellisena opinahjojaan Disneyn studioita. 1940-luvulla hän teki poliittisia pilapiirroksia Binghampton Press -lehteen. Hän tutustui Hartiin 1950, ja he aloittivat Velhon piirtämisen 1964. Velhon piirtämisestä Parker vetäytyi eläkkeelle 1997, ja yli tuhannessa lehdessä ilmestyvää sarjaa piirsi sen jälkeen hänen poikansa Jeff Parker.


title: We Are Scientists

text: We Are Scientists on yhdysvaltalainen vuonna 1999 perustettu indie rock-yhtye.


title: We Are Scientists

text: Yhtyeen nimi () syntyi kiusallisesta keskustelusta U-Haul -työntekijän kanssa, joka tarkasti pakettiautoa, jonka yhtye oli vuokrannut. U-Haul -työntekijä kysyi kolmelta silmälasipäiseltä yhtyeen jäseneltä, ovatko he tutkijoita.


title: Millsin vakio

text: Millsin vakio on matematiikassa pienin sellainen positiivinen reaaliluku "A", jolle kaksoiseksponenttifunktion formula_1 lattiafunktion


title: Millsin vakio

text: arvo on alkuluku kaikilla formula_3


title: Millsin vakio

text: Vakio on nimetty William H. Millsin mukaan, joka todisti sen olemassaolon vuonna 1947 tietämättä kuitenkaan mitään sen arvosta. Todistus perustui seuraavaan Guido Hoheiselin ja Albert Inghamin tulokseen alkulukujen väleistä:


title: Millsin vakio

text:
Olkoon p "n":s alkuluku. On olemassa vakio K siten, että
formula_4


title: Millsin vakio

text: Mikäli Riemannin hypoteesi on tosi, Millsin vakio on


title: Millsin vakio

text:
Alkulukuja, jotka Millsin vakio tuottaa kutsutaan Millsin alkuluvuiksi.
Ensimmäiset Millsin alkuluvut ovat 2, 11, 1361 ja 2 521 008 887 .


title: Millsin vakio

text:
Olkoon M("n") "n":s Millsin alkuluku. Jos Riemannin hypoteesi on tosi, niin M("n") on suurin alkuluku luvun formula_6 jälkeen. Tätä voidaan käyttää hyväksi Millsin alkulukujen laskemisessa, ensimmäinen Millsin alkuluku on 2; formula_7 on 8, jota seuraava alkuluku on 11. formula_8 on 1331 jota seuraava alkuluku on 1361 ja niin edelleen. Näin saamme Millsin alkuluvut, edelleen olettaen että Riemannin hypoteesi on tosi. Suurin tunnettu Millsin alkuluku (olettaen että Riemannin hypoteesi on tosi) on
jossa on 20562 numeroa.


title: Millsin vakio

text:
Millsin vakion laskeminen on vaikeaa, sillä ei tiedetä muuta menetelmää kuin määrittää ensin alkuluvut, jotka se tuottaa.
Etsimällä Millsin alkulukuja, Millsin vakiota voidaan arvioida seuraavasti:
Caldwell ja Cheng laskivat tällä tavoin Millsin vakion 6850 desimaalin tarkkuudella, olettaen että Riemannin hypoteesi on tosi. Millsin vakiolle ei tunneta esityssä suljetussa muodossa, eikä edes tiedetä onko se irrationaalinen.


title: Marshall Kirk McKusick

text: Marshall Kirk McKusick (s. 19. tammikuuta 1954, Wilmington, Delaware, Yhdysvallat), usein vain Kirk McKusick, on yhdysvaltalainen ohjelmistokehittäjä ja tietojenkäsittelytieteilijä, joka tunnetaan parhaiten työstään BSD-käyttöjärjestelmien parissa, aina 1980-luvulta nykypäivän FreeBSD:hen asti. Hän on myös toiminut USENIX-yhdistyksen puheenjohtajana vuosina 1990–1992 sekä 2002–2004 ja on jatkanut yhdistyksen johtokunnassa tämänkin jälkeen.


title: Marshall Kirk McKusick

text: McKusick on väitellyt tohtoriksi tietojenkäsittelytieteen alalta. Hän asuu Sendmail-ohjelmiston kehittäneen Eric Allmanin kanssa Kalifornian Berkeleyssä ja on muun muassa innokas viiniharrastaja.


title: Marshall Kirk McKusick

text: McKusick on tehnyt merkittävää työtä muun muassa BSD:n tiedostojärjestelmien parissa. Hän oli mukana suunnittelemassa alkuperäistä Berkeley Fast File System -järjestelmää (FFS). Hän on myös kehittänyt niin sanotut "pehmeät päivitykset" ("soft updates") FFS- sekä "UFS2" -tiedostojärjestelmille. Kyseessä on vaihtoehtoinen menetelmä journaloinnille, jolla pyritään säilyttämään tiedostojärjestelmän eheys kaatumistilanteiden tai virtakatkon yhteydessä.


title: Marshall Kirk McKusick

text: McKusick on myös kehittänyt tiedostojärjestelmän "otokset" ("snapshots") sekä tausta-ajossa toimivan fsck:n, jotka kummatkin liittyvät läheisesti "pehmeisiin päivityksiin".


title: Marshall Kirk McKusick

text: Lisäksi McKusick on kirjoittanut BSD-käyttöjärjestelmiä käsitteleviä kirjoja. "Design and Implementation" -sarjan teoksia pidetään korkeatasoisina tietojenkäsittelytieteen piirissä. Ne ovat vaikuttaneet vahvasti uudempien BSD-pohjaisten järjestelmien kehitykseen ja luonteeseen.


title: Sinineontokko

text: Sinineontokko ("Elacatinus oceanops", vanh. "Gobiosoma oceanops") on tokkoihin kuuluva kala.


title: Sinineontokko

text: Sinineontokko kasvaa noin 3,5 cm pitkäksi. Sen vartalo on puikkomainen, kyljessä huomiota herättävä neonsininen raita. Muuten kala on tummanharmaa, vatsapuolelta vaaleampi.


title: Sinineontokko

text: Sinineontokko elää luonnossa läntisen Atlantin trooppisissa osissa. Se on suosittu riutta-akvaarion kala.


title: Sinineontokko

text: Sinineontokko toimii puhdistajakalana ja syö loisia toisten kalojen iholta. Se saattaa pysähtyä akvaarion pohjalle tai jonkun korallin päälle rintaeviensä varaan. Käyttäytyminen on tyypillistä muillekin tokoille, mutta virtaviivainen sinineontokko voi näyttää sairaalta tehdessään näin.


title: Sinineontokko

text: Sinineontokko on mainio kala nanoriuttoihin. Ne viihtyvät parhaiten pienissä ryhmissä tai pareittain. Sopivana minimiallaskokona voidaan pitää parille yksilölle 50-litraista akvaariota, jossa on paljon elävää kiveä ja tehokas vaahdotus.


title: Sinineontokko

text: Loisten lisäksi lihaisa valmisruoka kelpaa sinineontokoille.


title: Konvokaatio

text: Konvokaatio on virallisesti jotakin erityistarkoitusta varten koottu joukko.


title: Konvokaatio

text: Joissakin brittiläisissä ja australialaisissa yliopistoissa konvokaatiolla viitataan koko niiden alumniverkostoon, eli aikaisempien opiskelijoiden joukkoon. Koska alumneja on paljon, ne valitsevat keskuudestaan komitean, joka edustaa konvokaatiota yliopiston eri hallinto- ja yhteistyöelimissä.


title: Konvokaatio

text: Oxfordin yliopistossa konvokaatio oli alkuperäinen päähallintoelin, johon kuuluivat kaikki yliopiston tohtorit ja maisterit. Se kattaa nykyään kaikki Oxfordin yliopistosta valmistuneet ja sen tehtävänä on valita yliopiston kansleri ja runouden professori.


title: Konvokaatio

text: Eräissä amerikkalaisyliopistoissa ja suurimmassa osassa kanadalaisyliopistoja valmistujaisia kutsutaan konvokaatioiksi (yleensä tapahtuma on "commencement").


title: Konvokaatio

text: Anglikaanisessa kirkossa konvokaatio on kirkkoprovinssin papiston kokous.


title: Alskär

text: Alskär on Espoon ulkosaariston Suvisaaristossa sijaitseva saari. Se on pituudeltaan noin 200 metrin mittainen, ja yleisilmeeltään kallioinen. Saaren nimi on ollut käytössä 1600-luvulta lähtien, ainoastaan sen kirjoitusasu on ajan myötä muuttunut. 1600-lukulaisessa asiakirjassa kirjoitusasu on muodossa "Ahlskiär". Saaren luoteispuolella sijaitsee lintuluoto.


title: Paikkavektori

text:
Paikkavektori on matematiikassa ja fysiikassa vektori, joka alkaa origosta ja päättyy johonkin pisteeseen. Pisteen "P" = ("x", "y", "z") paikkavektori on vektori, jonka alkupiste on origo ja loppupiste on P. Pisteen ("x", "y", "z") paikkavektori "p" voidaan lineaarialgebrassa ilmoittaa kantavektoreiden i, j ja k avulla:
formula_1


title: Paikkavektori

text: Paikkavektorit ovat yleensä kaksi- tai kolmiulotteisia, mutta voivat olla myös korkeampiulotteisia.


title: Valtiopäivät

text: Valtiopäivät on kansanedustuslaitoksen tai lakia säätävän kokouksen vanha nimitys useissa maissa. Se voi viitata ainakin seuraaviin:Puolan valtiopäivät – sekä historialliset että nykyiset – tunnetaan paremmin nimellä Sejm.


title: Filantropia

text: Filantropia (kreikan sanoista φίλος, "phílos" ’ystävä’ ja άνθρωπος, "ánthropos" ’ihminen’) tarkoittaa ihmisystävällisyyttä tai ihmisrakkautta. Vastaavasti filantrooppi tarkoittaa ihmisystävää ja ihmisiä universaalisti rakastavaa henkilöä. Termillä filantropia on perinteensä muun muassa teosofisena ja filosofisena käsitteenä. Filantropian vastakohta on misantropia eli ihmisviha.


title: Filantropia

text: Filantropialla viitataan perusasenteeseen, joka luottaa ja uskoo ihmisten hyvyyteen. Niin myös filantrooppi tunnistaa hyvyyden ihmisessä. Kristillisessä mielessä filantropia on pyyteetöntä ja universaalia, kansallisuudet ja rodut ylittävää lähimmäisen rakastamista, jolloin ihmisen tulee samaistua Jumalan koko luomakuntaan. Tehdessään hyvää kanssaihmisilleen puhdas filantrooppi on tällöin kristinuskon mukaan yhteistyössä Jumalan kanssa.


title: Filantropia

text: Termiä filantrooppi käytti ensimmäisenä kreikkalainen näytelmäkirjailija Aiskhylos (525–456 eaa.), jonka näytelmässä "Kahlehdittu Prometheus" päähenkilöä kuvaillaan adjektiivilla "philanthropos tropos", ihmiskuntaa rakastava. 100-luvulla eläneen kreikkalaisen lääkärin Galenoksen aikana filantropia oli omaksuttu ohjaavaksi periaatteeksi lääketieteeseen. Ihmisiä hoitavien ihmisten tuli suhtautua asiakkaisiinsa lempeydellä ja myötätunnolla.


title: Filantropia

text: Valistuksen ajan Saksassa filantrooppeja olivat Johann Bernhard Basedowin perustaman liikkeen filantropismin kannattajat. Filantropismi oli lasten koulutuksen ja kasvattamisen uudistamiseen pyrkivä liike.


title: Filantropia

text: Englannin kielessä filantrooppia tarkoittavaa sanaa "philanthropist" käytetään lahjoittajista ja hyväntekijöistä erityisesti Yhdysvalloissa, jossa yksityisen hyväntekeväisyyden merkitys on suurempi kuin Euroopassa. Tämän vuoksi usein muun muassa Bill Gatesia, Jean Paul Gettyä, Henry Fordia, Rockefeller-suvun jäseniä ja muita rikkaita hyväntekeväisyyden harrastajia kutsutaan englannin kielessä filantroopeiksi, vaikka he aina eivät täyttäisi pyyteettömän ja universaalin ihmisystävän kriteerejä.


title: Pyörökaktukset

text: Pyörökaktukset ("Rebutia") on noin 60 kaktuslajin muodostama suku, joka on peräisin Argentiinan, Bolivian ja Perun vuoristoista. Lajit ovat pieniä, pallomaisia kaktuksia, joiden varressa ei ole varsinaisia särmiä, mutta sen sijaan syyläkaktusten tapaan säännöllisesti asettautuneita kohoumia "podarioita", joiden kärjessä olevasta areolista piikit kasvavat.


title: Pyörökaktukset

text: Pyörökaktukset kukkivat hyvin runsaasti. Kasvin kokoon nähden melko kookkaat, kirkasväriset kukat puhkeavat useimmista muista kaktussuvuista poiketen verson alaosasta ja ovat väriltään yleensä oranssinpunaisia, mutta myös keltakukkaisia lajeja löytyy. Pyörökaktukset tuottavat runsaasti siemeniä, jotka itävät emokasvin ympärille muodostaen mättäitä.


title: Pyörökaktukset

text: Huonekasvina helppohoitoisia pyörökaktuksia myydään myös mm. "Aylostera"-nimellä.


title: Pyörökaktukset

text: Pyörökaktukset ovat pieniä, matalakasvuisia, yksivartisia tai mätästäviä ja pallomaisia tai lyhyelti lieriömäisiä. Varren uurteet ovat heikosti kehittyneet tai puuttuvat, mutta kyhmyjä tavallisesti on. Areolit ovat pyöreitä, soikeita tai pitkänomaisia. Piikit ovat heikkoja, tavallisesti sukasmaisia. Kukkia on usein yhdessä kasvissa paljon, ja ne sijaitsevat varren sivulla tai lähellä tyveä olevissa areoleissa. Pyörökaktukset kukkivat päiväaikaan. Kukan kehä on suppilomainen, melko pieni ja vaihtelevan värinen, useimmiten kuitenkin syvän oranssi tai keltainen. Kukkapohjuksessa on lukuisia pieniä suomuja, joissa toisinaan muutama karva tai sukasia. Pohjusmalja on lyhyt tai pitkänomainen, tavallisesti kapea, joskus käyritynyt. Heteet sijaitsevat yhdessä kiehkurassa. Hedelmä on pieni, lähes pallomainen, ohutseinäinen, aluksi mehukas mutta kypsänä kuiva; kukan jäänteet ovat siinä jäljellä. Siemenet ovat soikeita, kiiltävän mustia ja pinnaltaan kyhmyisiä tai ryppyisiä.


title: Pyörökaktukset

text: Pyörökaktukset ovat kotoisin Bolivian ja Luoteis-Argentiinan Andeilta ja niiden lähellä olevilta kukkuloilta.


title: Pyörökaktukset

text: Kansainvälisen tutkijaryhmän mukaan (the International Cactaceae Systematics Group) pyörökaktuksia on 41 lajia:


title: Věra Pospíšilová-Cechlová

text: Věra Pospíšilová-Cechlová (, s. 19. marraskuuta 1978 Litoměřice) on tšekkiläinen yleisurheilija, jonka päälaji on kiekonheitto.


title: Věra Pospíšilová-Cechlová

text: Pospíšilová-Cechlová sijoittui kahdeksanneksi alle 20-vuotiaiden EM-kilpailujen kiekonheitossa Ljubljanassa 1997. Hän voitti Tšekin hallimestaruuden kuulantyönnössä 1999 ja sai samana vuonna pronssia Göteborgin alle 23-vuotiaiden EM-kilpailujen kiekonheitossa tuloksella 56,65. Hän voitti 2001 maansa hallimestaruuden kuulantyönnössä ja ulkoratamestaruuden kiekonheitossa sekä osallistui ensimmäisiin aikuisten arvokisoihinsa Edmontonin MM-kisoissa, joissa hän sijoittui kiekossa kuudenneksi tuloksella 61,47. Seuraavana vuonna hän voitti maansa mestaruuden kuulantyönnössä sekä sisä- että ulkoradoilla. Kiekonheitossa hän voitti Euroopan cupin ykkösliigan kilpailun ja sijoittui neljänneksi Münchenin EM-kisoissa. Kauden lopussa hän heitti GP-finaalissa toiseksi tuloksella 64,10. Vuonna 2003 Pospíšilová-Cechlová voitti Tšekin mestaruuden kiekonheitossa. Samana vuonna hän oli viides Pariisin MM-kisoissa tuloksella 65,55 ja ensimmäinen . 17. lokakuuta 2003 hän meni naimisiin painija Jakub Cechlin kanssa.


title: Věra Pospíšilová-Cechlová

text: Pospíšilová-Cechlová voitti kiekonheitossa 2004 Euroopan cupin ykkösliigan ja kotimaansa mestaruuden. Hän sijoittui Ateenan olympialaisissa 2004 kolmanneksi heitettyään 66,08. Ateenassa hän sijoittui alun perin neljänneksi, mutta vuonna 2013 hänet nostettiin pronssimitalistiksi Irina Jattšenkon hylkäyksen takia. Kauden 2004 lopussa hän voitti . Seuraavana vuonna hän voitti Euroopan cupin ykkösliigan ja Tšekin mestaruuden sekä MM-pronssia Helsingin MM-kisoissa tuloksella 63,19. Kauden lopussa hän oli neljäs . Hän voitti Euroopan cupin ykkösliigan ja kotimaansa mestaruuden myös vuonna 2006. Göteborgin EM-kisoissa hän oli seitsemäs ja kahdeksas.


title: Věra Pospíšilová-Cechlová

text: Pospíšilová-Cechlová voitti 2007 jälleen Euroopan cupin ykkösliigan ja Tšekin mestaruuden, mutta karsiutui loppukilpailusta Osakan MM-kilpailuissa. Myöhemmin samana vuonna hän oli toinen . Hän voitti Euroopan cupin ykkösliigan ja maansa mestaruuden 2008. Pekingin olympialaisissa 2008 hän sijoittui viidenneksi tuloksella 61,75, hän oli neljäs. Vuonna 2009 Pospíšilová-Cechlová sijoittui kolmanneksi Euroopan joukkuemestaruuskilpailuissa Leiriassa ja voitti Tšekin mestaruuden, mutta putosi loppukilpailusta Berliinin MM-kilpailuissa. Hän oli 2010 toinen Euroopan joukkuemestaruuskilpailuissa ja voitti maansa mestaruuden, mutta karsiutui loppukilpailusta Barcelonan EM-kilpailuissa. Hän voitti 2011 Tšekin mestaruuden, mutta karsiutui loppukilpailusta Daegun MM-kilpailuissa. Seuraavana vuonna hän sijoittui seitsemänneksi Helsingin EM-kilpailuissa ja karsiutui loppukilpailusta Lontoon olympialaisissa.


title: Věra Pospíšilová-Cechlová

text: Lähde: IAAF


title: Perihelioppositio

text:
Perihelioppositio on aika, jolloin Maata etäämpänä auringosta oleva planeetta on kaikkein lähinnä maata.
Oppositiossa planeetta on melko lähellä maata, koska Maa ja, planeetta ja aurinko ovat suunnilleen samalla suoralla. Periheli on piste, jossa planeetta on lähinnä Aurinkoa. Niinpä auringosta kauempana oleva planeetta on lähimpänä meitä ollessaan perihelissä ja
oppositiossa. Tunnettuja ovat Marsin perihelioppositiot, jolloin Marsista on voitu tehdä tarkkoja havaintoja kaukoputkilla.
On äärimmäisen harvinaista, että Mars on täsmälleen perihelissä ollessaan oppositiossa.


title: Juho Korhonen (kansanedustaja)

text: Johan (Juho) Mathias Korhonen (29. kesäkuuta 1879 Gävle – 29. lokakuuta 1968 Kuusankoski) oli viilaaja ja kansanedustaja. Korhonen toimi eduskunnassa SDP:n ryhmässä vuosina 1908–1909. Hänet valittiin kansanedustajaksi Pohjois-Karjalasta.


title: Juho Korhonen (kansanedustaja)

text: Työmies Juho Korhosen ja Maria Pakarisen poika Juho kävi kirkkokoulun Pietarissa ja työskenteli muun muassa viilaajana Taalintehtaalla Dragsfjärdissä. Hänen myöhemmistä elinvaiheistaan ei ole tarkempaa tietoa.


title: Post-metal

text: Post-metal on musiikin tyylilaji, joka on sekoitus post-rockia ja metallimusiikkia. Tyylin juuret ovat progressiivisessa rockissa ja industrialissa. Tunnuspiirteitä ovat särökitarat, raskas tunnelma, kappalerakenteiden asteittainen kehitys ja minimaalinen laulun käyttö.


title: Post-metal

text: Post-metalille läheinen tyylilaji on laajempi ja vanhempi taidemetalli, sillä post-metal-yhtyeet nimeävät usein taidemetalliyhtyeet vaikuttajikseen. Hydra Head Recordsin omistaja ja Isis-yhtyeen johtohahmo Aaron Turner nimitti tyylilajia alun perin "ajattelevan ihmisen metalliksi", demonstroiden taidemetallin ja avantgarden yhteyttä yrittämällä ottaa etäisyyttä metallin perinteistä. "Post-metal" on tämän kasvavan musiikkityylin suosituin termi. Post-metalia kutsutaan myös "instro-metaliksi", "postcoreksi" ja laajasti myös lukuisiksi muiksi.


title: Post-metal

text: Aaron Turnerin mukaan kokeelliset yhtyeet, kuten Flying Luttenbachers, The Melvins, Godflesh ja Neurosis laskivat perustuksen post-metal-yhteille osana tunnistettavaa polvea. Siitä huolimatta, että Neurosis ja Godflesh perustettiin varhain ja tuovat esille post-metalille samaisia elementtejä, pitävät tutkijat Isistä yhtyeenä, joka selkeämmin asetti tyylilajin perusteet ja määritelmän albumillaan "Oceanic" vuonna 2002.


title: Post-metal

text: Helmet-yhtyeen albumien "Meantime" (1992) ja "Betty" (1994) sanotaan vieroksuneen raskaan musiikin perinteistä konseptia ja toi tyylilajille sen omaleimaisen dropped D -voimagrooven 5/4 tahtilajissa. Niitä voidaan pitää post-metalin pysyvinä tunnuspiirteinä.


title: Post-metal

text: Post-metalia voidaan yksinkertaisesti kuvailla sekoitukseksi post-rockia ja metallia. Määritelmään sisältyvät tyylien keveys ja synkeys: metallimusiikin ja post-hardcoren särökitarat sekä murinavokaalit vasten post-rockin puhtaita ja äänenvärejä etsiviä kitarakuvioita. Kappaleiden tempo vaihtelee hitaasta keskinopeaan, keskittyen enemmänkin äänen sointujen ja sulkujen vaihteluun, lead-kitaroiden riffittelyyn tai tilutukseen, välttäen usein myös kitarasooloja. Post-metalissa on usein modernin metallin ja hardcore punkin epäsointuisuuksia. Niitä on myös havaittavissa Convergen ja Dillinger Escape Planin musiikissa. Tämä osoittaa että post-metal on äänimaailmansa ja juuriensa puolesta verrattavissa enemmän post-rockiin kuin metalliin.


title: Post-metal

text: Isis-yhtyeen albumi "Panopticon" (2004) on valioesimerkki post-metalista: post-rock-elementit ovat ilmeisempiä vastatusten rauhallisten melodioiden ja aggressiivisen säröisten äänimaailmajaksojen välissä. Vastaavia musiikkirakenteita on myös Pelican-yhtyeen vuoden 2006 albumilta "The Fire in Our Throats Will Beckon the Thaw", joka keskittyy myös rakenteiden asteittaiseen kehitykseen.


title: Post-metal

text: Tyypillinen post-metal kokoonpano käsittää kaksi tai kolme kitaraa, bassokitaran, syntetisaattoreita, rumpusetin ja vokalistin. Löytyy myös täysin instrumentaalisia post-metal-yhtyeitä, kuten Pelican. Orkestraaliset väliosat eivät myöskään ole harvinaisia, niitä hyödyntävät töissään erityisesti ryhmät, kuten Cult of Luna, Kayo Dot ja Boris, jotka ovat ottaneet vaikutteita jazzista.


title: Post-metal

text: Post-metalin äänimaailma on raskaan matala. Kitarat on usein viritetty niinkin matalalle kuin B:hen. ollen vastaava seitsemänkielisen kitaran kanssa. Post-metalin äänituotanto on usein hyvin tiivis, joten musiikissa on harvemmin niin kutsuttua autotalliyhtyeen tuntua. Tämä sallii vallitsevampien minimalististen osioiden, kuten koskettimien ja puhtaiden kitaroiden kuulua kirkkaammin.


title: Post-metal

text: Post-metalin tuotannon yleinen filosofia on se, että kokonaisuus on tärkeämpi kuin sen osat, siten jokaiselle soittimelle on annettu tasavertainen läsnäolo. Laulu ei ole usein erityisen korkealla säädettyä miksauksessa ja on useissa tapauksissa lähellä hardcore punkia tai metallia, eli syväkurkkuista tai huudettua eikä useinkaan emo-tyylistä kirkunaa tai death metal -tyylistä murinaa. Sanoitukset käsittelevät laaja-alaista kirjoa eri aiheita, usein metafyysisiä, eksistentialistisia tai makroskooppisia vastoin syviä henkilökohtaisia tai allegorisia. Teemat käsittelevät usein poliittista tyytymättömyyttä tai kritiikkiä laumasieluisuutta kohtaan.


title: Post-metal

text: Post-metal määritellään myös rakenteensa mukaan, joka nojaa enemmän post-rockin puoleen kuin metallin: kappaleet tapaavat kehittyä crescendoon tai kliimaksiin – joskus useitakin kertoja kappaleen aikana – rakentuen toistuvan teeman tai sointuvaihdon varaan. Metallissa sen sijaan tarttuu säe-kertosäe-säe-sovitukseen. Kuten Isis-yhtyeen Aaron Turner täsmentää, säe-kertosäe-säe-kertosäe peruskappalemuoto on jotain, mikä on tehty ja uudelleentehty. Turnerin mielestä näyttää merkityksettömältä takertua tuohon rakenteeseen, kun on muitakin alueita tutkittavana. Tämän tuloksena on usein pitkiä kappaleita, yleensä kuudesta yhteentoista minuuttiin. Siten tyypillinen post-metal-kappale ei tavallisesti sovellu radiosoittoon saatikka muuhun kaupalliseen käyttöön. Albumit tehdään yleensä näennäis-konseptimaisiksi, luoden suurimman vaikutuksen kun sitä kuunnellaan kokonaisuutena. Samaten ei ole epätavallistä nähdä kirjallisuusvaikutteita albumeilla, kuten Red Sparowesin "At the Soundless Dawnilla" ja Mastodonin "Leviathanilla". Tämä on ilmeisesti se, mikä tekee post-metal-genrestä avantgarden elementin: se asettuu nykyaikaisen klassisen musiikin ja minimalismin ideoiden tasalle samoilla linjoilla kuin Steve Reich (eli toistaa tai laajentaa tiettyä teemaa) ja John Cage, samaan aikaan metalliskenen kanssa.


title: Post-metal

text: Tyypillinen post-metal-kappale alkaa yksinäisellä kitarakuviolla mutta rakentuu pian yli kuusijäsenisen yhtyeen rinnakkaiseen soittoon, kuten esimerkiksi Cult of Lunan kappaleessa ""Genesis"", albumilta "The Beyond". Samaten post-metal kappale voi loikata suoraan musiikkiin särön ja aggression näkyessä jo heti alussa, nyökkäyksenä genren ilmeiselle metallielementille. Tämän kaltaiset kappaleet haastavat tyylilajin määritteen, mutta suuri osa sisältää puhtaita väliosia ja taukoja, usein osana kappaleen rakentumista. Sopivina esimerkkeinä toimii Isiksen ""False Light"" albumilta "Oceanic", Pelicanin ""Australasia"" albumilta "Australasia" tai Maudlin of the Well:n ""Monstrously Low Tide"" albumilta "Leaving Your Body Map".


title: Post-metal

text: Post-metalin elementtejä löytyy myös metallista, metalcoresta ja hardcore punkista, kuten myös muutoin sovinnaisuuksia seuraavien yhteyiden julkaisuista. Esimerkiksi Norma Jean -yhtyeen "Bless the Martyr and Kiss the Child" -albumilla on kaksi esimerkkiä post-metalista: ""Pretty Soon, I Don't Know What, but Something is Going to Happen"" ja ""Organized Beyond Recognition"". Toiset hardcore punk -yhtyeet viittoilevat välillä post-metalin puoleen joillain kappaleillaan, lähinnä rakenteidensa puolesta. Esimerkkeinä käyvät yhtyeet Envy (""Chain Wandering Deeply""), Eden Maine (""Disformasiya"") ja Converge (""Jane Doe""). Monet yhtyeet myös lisäävät albumeilleen yhden tai useamman "eeppisen" kappaleen, yleensä juuri ne ovat verrattavissa post-metaliin.


title: Post-metal

text: Tyylilajina post-metalia pidetään usein "luonnostaan tylsänä live-näkökulmasta." Joidenkin yhtyeiden on nähty "soittavan samoja sointuja uudelleen ja uudelleen," jättäen pois studioäänitteillä kuultavat tunnelmalliset tasot. Jotkut yhtyeet pystyvät kuitenkin luomaan energisen live-tilanteen ja saamaan aikaan niin kutsuttuja hetkellisiä mosh pitejakin.


title: Post-metal

text: Koska post-metal on suhteellisen uusi tyylaji ja sitä edustaa vain pieni joukko artisteja, arvostelijat ja harrastajat ovat usein kyseenalaistaneet erillisen musiikkiluokituksen tarpeen. Jotkut näkevät post-metal-luokan turhana, sillä monet post-metaliksi luokitellut yhtyeet hyödyntävät monia elementtejä, jotka ovat vastaavia doom metaliin, progressiiviseen metalliin, sludge metaliin ja stoner metaliin. Toiset kuitenkin väittävät, että nämä elementit on muunneltu tarpeeksi etäälle noista alkuperäisistä tyylilajeista, mikä luo tarpeen omalle, eriävälle luokitukselleen. Pelicanin Trevor de Brauw on sanonut, että vaikka heidän musiikissaan on yhtäläisyyksiä metallimusiikkiin, hän ei pidä Pelicania metalliyhtyeenä. Brauw sanoo, että ymmärtää sen, kuinka ihmiset kutsuvat Pelicanin tyyliä instrumentaaliksi, post-metaliksi tai metalcoreksi, mutta hänen mielestään Pelicanilla on enemmän yhtäläisyyksiä punkiin tai hardcoreen.


title: Oppositio (tähtitiede)

text: Oppositio on planeettojen asento, jossa Aurinko, Maa ja ulompana oleva planeetta ovat samalla suoralla niin, että ulompi planeetta on Maahan nähden vastakkaisella suunnalla kuin Aurinko. Oppositiossa ollessaan planeetta on lähinnä Maata. Planeetta näkyy etelässä keskiyöllä, yön pimeimpänä hetkenä. Oppositiot ovat muita ajankohtia edullisempia hetkiä tarkkojen havaintojen tekoon ulkoplaneetasta, erityisesti niin sanotut perihelioppositiot. Lähimmän ulkoplaneetan, Marsin oppositiot toistuvat noin kahden vuoden välein.


title: Vilho Korhonen

text: Vilhelm (Vilho) Korhonen (19. kesäkuuta 1867 Vesanto – 17. maaliskuuta 1945 Ikaalinen) oli kansakoulunopettaja ja kansanedustaja. Korhonen toimi eduskunnassa SDP:n ryhmässä vuosina 1908–1909 ja 1919–1923. Hänet valittiin kansanedustajaksi Turun läänin pohjoisesta vaalipiiristä.


title: Vilho Korhonen

text: Kansakoulunopettajaksi Korhonen valmistui Jyväskylän seminaarista 1891. Opettajana hän työskenteli Ikaalisissa valmistumisestaan lähtien vuoteen 1934. Opettajan toimen ohella hän oli Ikaalisten Riitialan postitoimiston hoitaja 1895–1918.


title: Vilho Korhonen

text: Presidentin valitsijamiehenä Korhonen oli 1925 ja kunnallispolitiikassa hän toimi muun muassa Ikaalisten kunnanvaltuuston puheenjohtajana.


title: Vilho Korhonen

text: Korhonen oli kahdesti naimisissa.


title: Clifton Webb

text: Clifton Webb (syntyjään Webb Parmelee Hollenbeck, 19. marraskuuta 1889, Beech Grove, Indiana – 13. lokakuuta 1966, Beverly Hills, Kalifornia) oli yhdysvaltalainen näyttelijä, laulaja ja tanssija.


title: Clifton Webb

text: Webbin vanhemmat olivat Jacob Grant Hollenbeck ja Mabelle A. Parmelee (joissain lähteissä myös Parmalee tai Parmallee). Vuonna 1892 Webb muutti äitinsä kanssa New Yorkiin, missä hän alkoi ottaa tanssi- ja näytelmätunteja 5-vuotiaasta lähtien. Hän näytteli New Yorkin lastenteatterissa, jonka jälkeen Webb esiintyi myös vaudeville-esityksissä.


title: Clifton Webb

text: Webbistä tuli 19-vuotiaana ammattilaistanssija, jolloin hän otti taiteilijanimekseen Clifton Webbin. Hän lauloi ja esitti useita operetteja ennen kuin teki ensimmäisen Broadway-roolinsa 7. huhtikuuta 1913 "The Purple Road"issa, jota esitettiin kaikkiaan 136 kertaa saman vuoden elokuuhun asti. Vuosien 1913–1947 aikana Webb esiintyi kaikkiaan 23 Broadway-esityksessä.


title: Clifton Webb

text: Hänen ensimmäinen suuri elokuvaroolinsa tapahtui vuonna 1944, kun näyttelijä-ohjaaja Otto Preminger valitsi hänet esittämään radiokolumnistia, Waldo Lydeckeria, elokuvaan "Laura" Darryl F. Zanuckin vastaväitteistä huolimatta. Hänen esitystään kehuttiin, samoin kuin rooliaan Edmund Gouldingin ohjaamassa elokuvassa "Veitsen terällä" (1946). Webb oli ehdolla Oscar-palkinnon saajaksi elokuvasta "Kaikkien aikojen lapsenpiika" (1948), mutta palkinto meni Laurence Olivierille.


title: Clifton Webb

text: Homoseksuaaliksi tunnustautunut Webb asui äitinsä kanssa vuoteen 1960 asti, kunnes Mabelle kuoli 91-vuotiaana. Webb ei toipunut äitinsä kuolemasta, ja teki 1960-luvulla vain yhden elokuvan. Webb kuoli sydänkohtaukseen vuonna 1966.


title: Rugosa-korallit

text: Rugosa-korallit tai sarvikorallit ("Rugosa" tai "Tetracorallia") on sukupuuttoon kuollut korallieläinten lahko. Ne olivat hyvin yleisiä ordovikikauden keskivaiheilta permikauden lopulle.


title: Rugosa-korallit

text: Rugosa-korallien runko muodostui kalsiitista, ja niistä on tullut hienoja fossiileita. Rugosa-korallit elivät nykyisten kivikorallien tapaan joko meren pohjassa tai koralliriuttoina. Osa oli yksittäisiä torvenmuotoisen rangan muodostavia lajeja, toiset muodostivat yhdyskuntia. Niillä oli pyyntilonkeroita, joilla ne saivat kiinni ravinnokseen eläinplanktonia.


title: Hannibal & Soppa

text: Hannibal & Soppa (Hannu Stark ja Soni Yli-Suvanto) oli Tulenkantajat-yhtyeestä tutuksi tullen MC-kaksikon muodostama duo. He olivat osa Pahat Viinit -kollektiivia, johon kuuluivat heidän lisäkseen Ilari Autio, Hullu Juki, DJ Massimo ja Tykopaatti. Tulenkantajien ja Pahojen Viinien lisäksi he ovat vaikuttaneet mm. yhtyeissä Anno Fallo ja Ei Toivotut Lapset, sekä olleet vierailijoina useiden suomalaisten rap-artistien levyillä. Hannibalin ja Sopan nimet tulevat heidän mukaansa niin sanotusti "pahoista" ja halvoista viineistä Hannibalista ja Sorbuksesta.


title: Hannibal & Soppa

text: Tulenkantajien siirtyessä telakalle vuonna 2004, jatkoivat Hannibal ja Soppa musiikin tekemistä ilman emobändiä. Ensimmäinen julkaisu oli keväällä 2005 ilmestynyt "Promoa sun huudeilles" -mixtape, joka ennakoi tulevaa "Pahat viinit"-albumia. Toukokuussa 2005 "Pahat viinit" -albumi julkaistiin helsinkiläisen indie-levy-yhtiö 3rd Rail Musicin kautta. Levyltä julkaistiin single "Lissää vinkunaa", joka debytoi singlelistan sijalla 3. ja vietti seuraavat kolme viikkoa listaykkösenä. Listamenestyksestä huolimatta kappale ei saanut juuri lainkaan radiosoittoa.


title: Hannibal & Soppa

text: Loppuvuodesta 2006 Pahat Viinit -kollektiivi perusti oman Joku Roti Records -osuuskunnan. Keväällä 2007 ilmestyi toinen albumi "Meiän asia", joka oli Hannibalin perustaman Joku Roti Records -levy-yhtiön ensimmäinen julkaisu.


title: Hannibal & Soppa

text: Hannibal on myös soolouralla ja julkaisi "Streets of Nekala" -nimisen sooloalbumin vuoden 2009 maaliskuussa. Hänen toinen sooloalbuminsa "Ad Portas" ilmestyi toukokuussa 2010.


title: Hannibal & Soppa

text: Hannibal & Soppa hajosi heinäkuussa 2009. Soppa myös irtisanottiin Joku Roti Recordsin hallituksesta luottamuspulan vuoksi. Eron jälkeen Hannibal ja Soppa eivät ole tehneet enää lainkaan yhteistyötä. Eivät edes vierailleet samoilla kappaleilla.


title: Venäjänajokoira

text: Venäjänajokoira ("Russkaja Gontšaja") on alkujaan venäläinen rotu, joka kuuluu Suomen kennelliiton roturyhmään 6.


title: Venäjänajokoira

text: 1800-luvulla Suomeen tuotiin venäläisiä ajokoiria, jolloin ne tunnettiin kostrooman ajokoirina, mutta niiden kasvatus aloitettiin vasta 1960-luvulla. Venäjällä on käytetty metsällä ajavia koiria jo kauan ja ajokoiria käytettiin aluksi vinttikoirien apuna ajamaan petoeläin tappoetäisyydelle. Venäjänajokoira polveutuu luultavimmin suoraan tataarien ajokoirista eli sen jalostuksessa ei ole käytetty muita rotuja. 1900-luvulla rotu oli hävitä ensimmäisen maailmansodan jalkoihin, mutta rodun jalostus jatkui määrätietoisesti sodan myllerrysten jälkeen. Ennen venäjänajokoira oli pääasiassa ajuekoira susien ja kettujen pyyntiin, mutta nykyisin sitä käytetään metsällä jäniksen ja ketun ajoon perinteiseen mies ja koira -tyyliin.


title: Venäjänajokoira

text: Venäjänajokoira on alkukantainen rotu, hieman sutta muistuttava metsästyskoira. Se on keskikokoa suurempi, nartut 55–65 cm ja urokset 58–68 cm, voimakasrakenteinen, korkeajalkainen ja hieman korkeuttaan pidempi. Venäjänajokoiralla on selvä sukupuolileima. Sillä on tummanruskeat tarkkaavaiset silmät, riippuvat, kolmionmuotoiset korvat, ja häntä on tyvestä paksu, mutta ohenee kärkeä kohti ja se ei nouse selkälinjan yläpuolelle. Venäjänajokoiran aluskarva on tuuheaa, ja peitinkarva on lyhyttä päässä, jaloissa ja korvissa, muualla keskipitkää. Väreinä ruskean eri sävyt ja selässä voi olla tummempi satula.Varpaiden välissä sillä on ns "räpylät"joiden avulla se ei vajoa hankeen.


title: Venäjänajokoira

text: Venäläisiä koiria on kahta rotua, kirjava ja ruskea, joista kirjava on syntynyt risteyttämällä venäjänajokoiria englanninkettukoirien kanssa. Pohjaväriltään se on valkoinen musta-beigein, harmaa-beigein tai parkinruskea-beigein laikuin. Rotua ei saa risteyttää ruskean venäjänajokoiran kanssa.


title: Venäjänajokoira

text: Rauhallinen, hyvähermoinen ja tasapainoinen venäjänajokoira on helposti koulutettavissa ja sopii metsästyksen lisäksi moneen muuhunkin harrastukseen, kuten jäljestykseen ja tokoon. Venäjänajokoira tarvitsee paljon liikuntaa ja aktiviteettia, mutta hyvin sopeutuvana koirana se soveltuu jopa kaupunkiasuntoon, kunhan sen riittävästä liikuttamisesta huolehditaan. Venäjänajokoiran temperamentti ja kestävyys tulevat hyvin ilmi metsällä, muuten se on lempeä. Älykkäänä koirana venäjänajokoiraa pidetään helpommin koulutettavana kuin muita jäniksen/ketun ajajia, ja se on monipuolinen koira, jolla on luontainen taipumus niin jäniksen, ketun kuin supikoirankin ajoon. Venäjänajokoira on myös haukkunut karhuja ilman, että sitä olisi siihen erikseen opetettu tai kehotettu.


title: Paprika Korps

text: Paprika Korps on puolalainen heavy-reggae-yhtye, joka on saanut kovaa kulttisuosiota mm. Suomessa ja ympäri Eurooppaa. Yhtyeen musiikkia on kuvailtu kiinnostavaksi yhdistelmäksi reggaeta, dubia ja punkia. Viime vuosina yhtye on kiertänyt yli 25 maassa ja samalla saanut lisänimen "The Heavy Reggae Travellers". Suomessa yhtye esiintyi ensimmäisen kerran vuonna 2002 Turussa ja on sen jälkeen palannut Suomeen joka vuosi. Yhtye on Meteli.netin mukaan esiintynyt Suomessa 64 kertaa, mikä tekee Paprika Korpsista eniten Suomessa esiintyneen ulkomaisen yhtyeen. Vuonna 2012 Paprika Korps kiinnitettiin Karmarockin esiintyjäksi ainoana ulkomaalaisena esiintyjänä.


title: Kiekkohaittasylinteri

text: Kiekkohaittasylinteri on lukkomekanismi, jonka keksi suomalainen Emil Henriksson. Mekanismia kutsutaan myös levyhaittasylinteriksi, joista tunnetuin on Abloy-lukko. Kiekkohaittasylinteri on vaikea tiirikoida. Se on myös varmatoiminen, koska se ei sisällä kuin yhden tai ei lainkaan jousia.


title: Kiekkohaittasylinteri

text: Lukon mekanismi on seuraava: kun avainta käännetään 90 astetta myötäpäivään, avaimen leikkaukset kääntävät lukossa olevat kiekot sellaiseen asentoon, että niiden reunoissa olevat lovet muodostavat uran. Kiekot ovat sisemmän sylinterin sisällä jota ympäröi ulompi sylinteri. Sisempää sylinteriä estää kääntymästä poikittain oleva tappi, joka ottaa kiinni sekä sisempään että ulompaan sylinteriin, estäen sisemmän sylinterin kääntymistä. Lovien muodostaessa uran tappi painuu uraan sisään ja sylinteri on vapaa kääntymään.


title: Kiekkohaittasylinteri

text:
Kiekkohaittasylinterilukon keksi edellä mainittu Emil Henriksson. Henriksson työskenteli konttorikonemekaanikkona, ja sai idean lukkoon kassakoneessa olevista pyörivistä kiekoista. Hän keksi, että niitä voitaisiin myös käyttää lukossa. Näin syntyi Henrikssonin varmuuslukko, joka myöhemmin nimettiin Abloy-lukoksi (tekniseltä nimeltään kiekkohaittasylinterilukko).
Kiekkohaittasylinteriä käytetään yleensä lukoissa, jotka on tarkoitettu hieman vaativampiin kohteisiin. Useat valmistajat käyttävät kiekkohaittasylinteriä esimerkiksi järeämmissä riippulukoissaan. Poikkeuksena tietenkin Abloy, joka käyttää kyseistä mekanismia lähes kaikissa lukoissaan.


title: Kiekkohaittasylinteri

text: Abloylla on nykyään uusia patentoituja versioita perinteisestä kiekkohaittasylinteristä. Näitä ovat mm. Abloyn Exec- ja Protec-lukot.


title: Triumph (automerkki)

text: Triumph Motor Company oli brittiläinen autovalmistaja, joka aloitti toimintansa vuonna 1921. Nykyisin merkillä ei valmisteta enää autoja, vaan sen oikeudet omistaa BMW.


title: Triumph (automerkki)

text: Ensimmäisen autonsa, jonka nimi oli Triumph Light Car ja jossa oli 1,9 litrainen moottori, Triumph valmisti vuonna 1921. 1930-luvulla yhtiön nimi vaihtui Triumph Motor Companyksi. Pian markkinoille tuli malli nimeltä Dolomite. Toisen maailmansodan jälkeen yhtiön omistus siirtyi Standard Motor Companylle joka puolestaan siirtyi vuonna 1960 Leylandille. 1960-1970 luvulla Triumph valmisti sekä urheilu- että perheautoja. Triumpheja myytiin Suomessakin runsaasti ja varsinkin Triumph Herald oli yleinen suomalaisessa katukuvassa koko 1960-luvun ajan. Herald esiteltiin vuonna 1959 ja se oli tuotannossa 1970-luvun alkuun saakka. Ensimmäinen etuvetoinen Triumph oli vuonna 1965 esitelty 1300-malli. Vuonna 1981 alkoi viimeisen Triumph-mallin, Acclaimin valmistus - kyseessä oli tosin Honda Civic Triumph-merkillä. Merkkinä Triumph katosi vuonna 1984 ja Acclaim korvattiin Rover 200:lla.


title: Triumph (automerkki)

text: Standard- ja Triumph-autot tulivat Suomessa tutuiksi 1950-luvun alusta lähtien, jolloin maahantuojana oli Korpivaara Oy. Standard Motor Companyn siirryttyä British Leylandin omistukseen merkin pääedustajaksi Suomessa vaihtui Sisu-kuorma- ja linja-autoja valmistanut Oy Suomen Autoteollisuus Ab. Varhaisin Triumphin henkilöautomalli Mayflower oli helppo tunnistaa sellaisen kerran nähtyään. Triumphin myynti lähti ripeään kasvuun Heraldin esittelyn myötä ja se nousi 20 eniten myydyn automerkin joukkoon vuonna 1964. Vuonna 1965 Triumph-henkilöautoja ensirekisteröitiin yhtä vaille 2 000 kappaletta. Triumphin tehdasjoukkueessa ajanut suomalainen Simo Lampinen sijoittui Triumph Spitfire -autolla vuoden 1965 Monte Carlo -rallissa kahdeksanneksi; muutoin Triumphin urheiluautot jäivät harvinaisuuksiksi niin kotimaan ralleissa kuin katukuvassa ylipäänsä. Vuoden 1969 lopussa rekisterissä oli hieman alle 8 000 Triumph-henkilöautoa, ja merkkikohtaisessa tilastossa Triumph oli 20. sijalla. 1970-luvulla Triumphin myynti Suomessa laski vuosi vuodelta tarmokkaasta mainonnasta huolimatta, ja merkin maahantuonti loppui vuonna 1976. Vuoden 1979 lopussa Triumpheja oli rekisterissä enää noin 2 600 autoa.


title: Marsin kaasukehä

text: Marsilla on ohut kaasukehä, jonka paine on noin 1/200 Maan ilmakehän paineesta. Se on enimmäkseen hiilidioksidia, mutta siellä on myös typpeä, argonia ja jälkiä hapesta ja vesihöyrystä, sekä muita kaasuja vielä pienempiä määriä. Marsin ilmakehässä on vesihöyryä vain 1/1000 Maan vastaavasta. Paine pinnalla on korkeudesta riippuen 0,6–1,155 kPa, Maassa se on 101,3 kPa. Talvella 25 % kaasukehästä tiivistyy napalakkiin hiilidioksidijääksi. Hiilidioksidijään sulaminen laukaisee voimakkaita pölymyrskyjä, ja Marsissa on monenlaisia vedestä ja hiilidioksidijäästä koostuvia pilviäkin. Marsin sää on kokonaisuutena ennustettavampaa kuin Maan sää.


title: Marsin kaasukehä

text: Muinaisessa historiassa Marsin kaasukehä on ollut tiheämpi tulivuorista purkautuneiden kaasujen takia. Koska Marsin painovoima on pieni, kaasuja haihtuu jatkuvasti pois, noin 100 grammaa sekunnissa.


title: Marsin kaasukehä

text: Marsin kaasukehä on hyvin ohut ja koostuu lähinnä hiilidioksidista (95 %) ja vähistä määristä typpeä (3 %), argonia (1,6 %), happea 0,13 % ja vettä 0,03 %. Jos se olisi nesteenä pinnalla, se synnyttäisi vain 0,1 mm:n paksuisen kerroksen. Ilmakehässä on jälkiä otsonista.


title: Marsin kaasukehä

text: Marsin kaasukehä eroaa maan kaasukehästä muun muassa siten, että siitä puuttuu Maalle tyypillinen tropopaussi ja stratosfääri.


title: Marsin kaasukehä

text: Marsin kaasukehän skaalakorkeus on noin 11 km, kun se on Maassa 6 km. Skaalakorkeuden matkalla kaasuosasten tiheys alenee noin 1/2,72 osaan. Noin 50 km korkeudessa kaasun paine on noin 1/60 siitä mitä pinnalla, eli noin 1/1000 siitä mitä Maassa, eli 0,1 mbar. 105 km korkeudessa paine on vain 0,0001 mbar. Marsin pilviä sisältävän "troposfäärin" raja on noin 80–90 km:ssä. Siellä on vesijääpilviä noin 20 km ja hiilidioksidijääpilviä 50 km korkeudessa. Sen jälkeen alkaa stratosfääri tai oikeammin mesosfääri.


title: Marsin kaasukehä

text: Marsin kaasukehä voidaan jakaa kolmeen kerrokseen:Toinen Marsin kaasukehän jako:Marsin kaasukehän paine on keskimäärin vain 0,6 kPa (6 mbar), verrattuna Maan ilmakehän 101,3 kPa:n paineeseen. Näin ollen Marsin kaasukehän paine on 0,6 % maan vastaavasta. Marsin kaasukehän paine on korkeimmalla kohdalla noin 25 km korkean Olympus Monsin huipulla 30 Pa ja alimmalla kohdalla Hellas Planitiassa yli 1155 Pa. Marsin kaasukehän paine eli "ilmanpaine" vaihtelee vuodenaikojen mukaan muun muassa sen takia, että ajoittain osa kaasukehän hiilidioksidista sitoutuu planeetan napalakkiin. Vikingin ja Pathfinderin laskeutumispaikoilla paine vaihteli niin että talvella oli korkeapaine 9–10 mbar, kesällä matalapaine 7 mbar.


title: Marsin kaasukehä

text: Marsin keskimääräinen lämpötila on -55 °C (vrt. Maan keskilämpötila +15 °C). Vuoden keskilämpötila päiväntasaajalla on -50 – -55 °C ja navoilla -110 – -115 °C. Lämpötila vaihtelee vuorokauden aikana 50-60 °C, jopa 80 °C. Päiväntasaajalla yölämpötila on -90 °C ja päivällä joskus jopa 0 –+20–+25 °C.. Napaseudun kylmin yö on etelänavalla talvella -133 °C, päivällä siellä on vaaleilla alueilla -70 °C ja tummilla noin -35 °C. Tässä lämpötilassa hiilidioksidijää sublimoituu Marsin kaasukehään, ja jää on siten vesijäätä.


title: Marsin kaasukehä

text: Marsin akselikallistuma on suunnilleen sama kuin Maapallolla ja vuorokausi hieman pidempi kuin Maalla. Mars saa säteilyä 589 W/m eli alle puolet siitä mitä Maa. Tästä johdettu Marsin ns. tasapainolämpötila on 210 K.


title: Marsin kaasukehä

text: Marsin kaasukehän kasvihuoneilmiö on vain 7 °C (5–10 C), Maassa 38 °C.


title: Marsin kaasukehä

text: Mars on lähimpänä Aurinkoa silloin, kun Marsin kaltevan akselin etelänapa osoittaa Auringon suuntaan. Tällöin Marsin etelän kesä on hivenen lämpimämpi kuin pohjoisen kesä.


title: Marsin kaasukehä

text: Huhtikuussa 2007 julkaistun tutkimuksen mukaan Marsissa olisi käynnissä globaali ilmastonmuutos, jonka seurauksena planeetan keskilämpötila voi nousta 0,65 °C vuosisadassa. Tämä johtuu planeetan pinnan tummumisesta pölymyrskyjen siirtäessä vaaleaa pölymäistä maa-ainesta pois tummien kallioiden päältä. Pölymyrsky supistaa Marsin yö- ja päivälämpötilan eron noin 10 °C, se viilentää päivää ja lämmittää yötä.


title: Marsin kaasukehä

text: Viking 1-luotaimen laskeutumispaikan lämpötila oli kesällä -31 – -81 °C. Viking 2:n lämpötila oli -30 – -81 °C. Mars Pathfinderin laskeutumispaikalla lämpötila laski eräänä yönä -75 asteeseen ja nousi päivällä -15 asteeseen. Viking 1:n ja Pathfinderin laskeutumispaikalla lämpötila vaihteli melko säännöllisesti välillä -90 °C – -25 °C.


title: Marsin kaasukehä

text: Hellaksen altaassa paine ylittää 11,55 mbar, ja jos lämpötila nousisi siellä 0 °C yläpuolelle, niin vesi voisi olla nesteenä.


title: Marsin kaasukehä

text: Tavallinen tuulen nopeus Marsin pinnalla oli Vikingin laskeutumispaikalla kesällä 2–7 m/s ja syksyisin 5–10 m/s. Pölymyrskyn tuulen nopeus on jopa 17–30 m/s , ja pyörremyrskyissä jopa tätä isompi.


title: Marsin kaasukehä

text: Marsin ja Maan tuulet muistuttavat jossain määrin toisiaan, koska molemmat pyörivät suunnilleen samassa jaksossa ja niiden akseli on samalla lailla kallellaan. Ns. Hadleyn kiertoliikkeessä Marsin päiväntasaajan seuduilla nousee lämmin ilma ylöspäin, ja liikkuu ylhäällä kohti napoja. Marsin pyörimisen aiheuttama Coriolis-ilmiö kääntää liikettä kohti napoja. Ilman virtaus lämpimältä päiväntasaajaseudulta jatkuu navoille asti, toisin kuin Maassa. Marsissa esiintyy Maata säännöllisempinä korkea- ja matalapaineiden vuorottelua eli niin sanottuja barokliinisia vaihteluita lähinnä talven molemmin puolin.


title: Marsin kaasukehä

text: Marsissa on matalapaineita alemmassa ilmakehässä lähellä napalakkia. Päiväntasaajalla on itätuulia, muualla länsituulia. Yläilmakehässä on napa-alueita kiertäviä suihkuvirtauksia, joiden nopeus on 150 m/s. Marsille luonteenomaisia säähän vaikuttavia tekijöitä ovat hiilidioksidin härmistymisestä ja tiivistymisestä johtuvat tuulet pohjois-eteläsuunnassa sekä tuulten nostaman pölyn vaikutus kaasukehän lämpötilaan ja tuuliin.


title: Marsin kaasukehä

text: Marsissa esiintyy vuorituuli-ilmiö, joka on Marsin kesäpallonpuoliskolla hyvin säännöllinen.


title: Marsin kaasukehä

text: Marsissa on kesäisin pohjoisen napalakin lähistöillä aina samassa kohdassa suuri Maan syklonia tai hurrikaania muistuttava pilvipyörre, joka koostuu vesijääpilvistä. Sen läpimitta on noin 1750 km, ja myrskyn silmän läpimitta noin 300 km. Myrsky on suunnilleen paikassa 67° pohjoista leveyttä, 85° läntistä pituutta, Mare Acidaliumin länsipuolella. Hurrikaani on pohjoisen napalakin lähistöillä, missä on kesäisin myös muita hurrikaaneja.


title: Marsin kaasukehä

text: Marsin akselikallistuma määrää planeetan vuodenajat, mutta myös radan suurella soikeudella on merkitystä. Marsin etelän talvi on pitkä ja kylmä, pohjoinen talvi lyhyt ja lauha, Marsin mittapuiden mukaan. Marsin akselikallistuman uskotaan huojuvan jopa 45 astetta, ja Marsin uskotaan olevan nykyään lämpimässä jääkausien välisessä tilassa. Marsin radan soikeuden ja akselikallistuman muutokset johtavat 170000 vuoden mittaiseen jääkausijaksoon.


title: Marsin kaasukehä

text: Marsin pilvet koostuvat vesi- ja hiilidioksidijäästä. Vesijääpilviä on silloin tällöin varsinkin päiväntasaajan lähellä, ja hiilidioksidipilviä napojen lähellä. Vesijääpilvet ovat noin 10–15 km:n korkeudessa ja hiilidioksidijääpilvet yli 40–50 km:n korkeudella, mutta Marsista on löydetty pilviä jopa 80–100 km:n korkeudelta. Planeetalla pöly nousee yli 40 km:n korkeuteen. Marsin pilviä, ns. "sinisiä" tai "valkoisia pilviä" on nähty pitkään kaukoputkilla, ja niitä nähdään avaruusluotainten kuvissa. Ne muistuttavat useimmin maan cirruspilviä. Pilviä on usein korkeiden tulivuorten ympärillä ja muutenkin eniten ekvaattorialueilla. Pilvisyyteen vaikuttavat tietenkin vuodesta toiseen epäsäännöllisesti esiintyvät pölymyrskyt.


title: Marsin kaasukehä

text: Pohjoisen pallonpuoliskon syksyllä napajäätikön supistuttua pienimmillään syntyy pilviä, jotka leviävät aina 40–50 leveysasteelle asti. Eteläisellä pallonpuoliskolla ilmiötä ei ole nähty. Pohjoisella pallonpuoliskolla, toisin kuin eteläisellä, nähdään myös 100–300 km:n läpimittaisia spiraalipilviä.


title: Marsin kaasukehä

text: Talvella kraattereissa havaitaan tuulen suojapuolelle synnyttäviä aaltomaisia pilviä, ja pohjoisessa myös kylmän rintaman pilviä. Marsin päiväntasaajan seuduilla näkyy aaltopilveä kevään aikoina, mutta niiden määrä pienenee kesällä, ja syksyllä nämä pilvet ovat molemmilla pallonpuoliskoilla harvinaisia. Lopputalvella pohjoisella pallonpuoliskolla näkyy 3–4 päivän välein säärintamiin liittyviä pilviä, mutta nämä ovat eteläisellä pallonpuoliskolla harvinaisia.


title: Marsin kaasukehä

text: Hyvin korkealla Tharsis-harjulla havaitaan monipuolisempia sääilmiöitä kuin muualla, koska korkeusvaihtelut tuottavat monenlaisia tuulia. Monesti Tharsis-harjun tulivuorten lähellä on valkea pilvivaippa. Pilviä esiintyy pitkin vuotta, toki vaihdellen vuodenajan mukaan. Keväisin aamulla Tharsiksen seudulla on vuorten suojanpuolella aaltopilviä, päivän edetessä tuulen puolelle syntyy konvektiopilviä niin kuin vastaavissa oloissa Maassa.


title: Marsin kaasukehä

text: Loppukeväällä ja alkukesällä aamuisin esiintyy pitkiä, jopa 1000 km:n mittaisia putkipilviä, joihin syntyy aaltojärjestelmä päivällä, aallonpituuden ollessa 10–20 km. Tämä järjestelmä siirtyy koilliseen tulivuorten jonoa pitkin. Syksyllä Tharsiksella syntyy suojanpuolen aaltopilviä, ja alkutalvella pelkkää utua.Marsissa esiintyy pieniä pölypyörteitä, ja myös valtavia pölymyrskyjä. Pienet pölypyörteet jättävät jälkeensä kiemurtelevia tummia vanoja. Joka vuosi syntyy monia muutaman sadan kilometrin läpimittaisia pölymyrskyjä. "Keltaiset pilvet", pölymyrskyt nostavat pölyä jopa 50 km:n korkeuteen. Joskus pölymyrsky leviää koko planeetan laajuiseksi peittäen kaikki planeetan piirteet tulivuoria lukuun ottamatta. Pölymyrskyt esiintyvät planeetan ollessa lähellä Aurinkoa. Tuulen nopeus on myrskyissä yli 100 m/s ja ilman 35 m/s.


title: Marsin kaasukehä

text: Marsin kesällä näyttää syntyvän pienehköjä pölymyrskyjä. Eräs syntyi Hellaksen altaan eteläosissa heinäkuussa. Joskus harvoin pieni pölymyrsky leviää nopeasti parissa päivässä laajalle alueelle, koko planeetan alalle.


title: Marsin kaasukehä

text: Vuodesta 1877 on havaittu vain 10 suurta koko planeetan peittänyttä pölymyrskyä.Niitä on ollut vuosina 1909,1924,1956,1971,1973,1975,kaksi 1977,1982 ja 2001.


title: Marsin kaasukehä

text: Pölymyrsky vaeltaa synnyttyään länteen Tharsiksen seudulle. Planeetan laajuinen pölymyrsky peittää useimmat piirteet, pöly leviää niillekin alueille, joilla tuuli ei ole kaikkein voimakkainta. Tällöin planeetalta erottuvat vain napalakit, aavistus tummista alueista ja korkeimmat Tharsis-harjun tulivuoret.


title: Marsin kaasukehä

text: Ilmaan noussut pöly varjostaa ja viilentää Marsin pintaa, mutta lämmittää ilmakehän keskikerroksia. Pölyhiukkaset heijastavat 20–25 % saamastaan Auringon säteilystä.


title: Marsin kaasukehä

text: Marsissa oli suurin koskaan havaittu pölymyrsky 1971, se peitti napalakitkin. Suuret pölymyrskyt eivät vahingoittaneet pinnalle laskeutuneita Viking-luotamia.


title: Marsin kaasukehä

text: Keväällä molemmilla pallonpuoliskoilla pölymyrsky saattaa kulkea napa-alueelta kohti päiväntasaajaa. Se on rintaman muotoinen, ja sen molemmilla puolilla ovat pyörteet, niin että se näyttää ylhäältä katsoen hieman sienimäiseltä. Napa-alueella on pilviä. Napa-alueen pölymyrskyt syntyvät hiilidioksidijään sulamisesta. Kylmien napa-alueiden ympärillä on lämpimiä tummia alueita, joiden yllä ilma nousee ylöspäin. Napa-alueiden ilma laskeutuu alaspäin. Syntyy kiertoliike.


title: Marsin kaasukehä

text: Marsin tulivuorten purkausten vapauttamien kaasujen arvellaan lämmittävän ilmakehää muutaman kymmenen miljoonan vuoden välein. Marsissa on joskus sen akselikallistuman tms. muutoksista johtuvia jääkausia, jolloin napalakit ulottuvat ehkä 30 leveysasteelle asti.


title: Marsin kaasukehä

text: Koska Marsin kaasukehän tiheys ja magneettikentän voimakkuus ovat pienet verrattuna esimerkiksi Maahan ovat revontulet harvinaisempia ja heikompia ja myös luonteeltaan erilaisia.


title: Marsin kaasukehä

text: Vuodesta 2003 toiminut Mars Express luotain on havainnoinut revontulia eteläisellä pallonpuoliskolla. Havaintojen perusteella revontulet ovat hyvin harvinaisia ja lyhytikäisiä. Ne syntyvät elektronien törmätessä hiilidioksidi-molekyyleihin, tapahtuvat ultaviolettialueella ja kestävät joitakin sekunteja.


title: Pasutusjäte

text: Pasutusjäte on rikkihappo- ja sulfiittiselluloosatehtailla syntyvää kuparipitoista polttojätettä.


title: Pasutusjäte

text: Molemmissa tehtaissa valmistetaan rikkihappoa joko suoraan tuotteeksi tai prosessiaineeksi. Happo valmistetaan polttamalla rikkikiisua erityisessä monikerroksisessa kiisu-uunissa.


title: Pasutusjäte

text: Kiisu- eli Lurgi-uuni oli lieriömäinen pystyuuni, jossa oli useampia päällettäisiä polttopintoja. Keskellä oli pyörivä akseli johon oli kiinnitetty sekoitusvarsia metalliharjoineen. Kiisu lastattiin uuneihin lapioimalla se rautatievaunuista eräänlaiselle polakuljettimelle, joka vei sen uunin päällä olevalle täyttöaukolle.


title: Pasutusjäte

text: Täyttöaukon alapäässä oli vastapainolla suljettu luukku; kun sille oli pudonnut tietty määrä kiisua, kuorma painoi luukun raolleen, jolloin uuniin valui tasainen virta kiisua.


title: Pasutusjäte

text: Täyttöaukon putkessa oleva kiisu eristi tehokkaasti kaasun karkaamisen: kun määrä väheni alle tietyn rajan, luukku sulkeutui kunnes uutta kiisua lastattiin.


title: Pasutusjäte

text:
Uuniin pudotettiin ensin ylimmälle tasolle annos kiisua joka sytytettiin erityisillä polttimilla; kun kiisu paloi kunnolla, alkoi sekoitinakseli pyöriä ja syöttö jatkua. Harjat kuljettivat palavan kiisun vähin erin polttopinnalta toiselle, lopulta aina alimmalle tasolle jossa loppuun palanut ja sammunut polttojäte eli pasutusjäte poistui tyhjennysputkista suoraan korkealaitaisiin avovaunuihin, joilla kiisu oli tuotu.
Kiisun syöttö jatkui nyt koko työpäivän ajan.


title: Pasutusjäte

text: Ilmaa kevyempi rikkidioksidi poistui uunin yläosassa olevista putkista sähköisten Cottrelli-pölynerottimien läpi edelleen prosessoitavaksi; rikkihappotehtaalla Glover-torniin ja selluloosatehtaalla happotorniin.


title: Pasutusjäte

text: Palanut kiisu eli pasutusjäte poistui uunin poistoputkista; koska se sisältää useimmiten runsaasti kuparia, se vietiin takaisin louhintapaikkaansa, Suomessa siis Outokumpuun, jossa jätteestä erotettiin kupari. Mineraalin erottelu tapahtui vaahdotusrikastuksella.


title: Pasutusjäte

text: Erittäin monet Suomen kapearaiteiset rautatiet, kärjessä Outokummun-Juojärven rautatie ja Äänekoski-Suolahden rautatie kuljettivat rikkikiisua toiseen ja pasutusjätettä toiseen suuntaan. Äänekoskella tämä liikenne kesti vuosina 1937 - 1943 eli kapearaiteisen rautatien loppuun; sen jälkeen kiisun ja pasutusjätteen kuljetus siirtyi VR:n tehtäväksi kuten Outokummussakin kaksikymmentä vuotta aiemmin.


title: Afrikan vuoden jalkapalloilija

text: Afrikan vuoden jalkapalloilija on Afrikan jalkapalloliiton vuosittain Afrikan parhaalle jalkapalloilijalle myöntämä palkinto. Aivan ensimmäisenä afrikkalaisia jalkapalloilijoita alkoi kuitenkin palkita ranskalainen "France Football" -lehti, joka valitsi vuonna 1970 malilaisen Salif Keïtan maanosan parhaaksi pelaajaksi. Vasta vuonna 1992 Afrikan jalkapalloliitto alkoi jakaa omaa palkintoaan vuoden parhaalle jalkapalloilijalle. Ensimmäisenä virallisen tittelin sai ghanalainen Abédi Pelé.


title: Afrikan vuoden jalkapalloilija

text: Kolme vuotta myöhemmin vuonna 1995 "France Football" päätti lopettaa oman palkintonsa myöntämisen, sillä sen arvostetuin palkinto "Kultainen pallo" avattiin kaikille Euroopassa pelaaville jalkapalloilijoille kansallisuudesta riippumatta.


title: Vesalan ala-aste

text: Vesalan ala-aste Helsingin Kontulassa sijaitseva ala-aste. Vesalan ala-aste on Helsingin suurimpia ja sitä käy yli 500 oppilasta; oppilaista yli 100 on maahanmuuttajataustaisia. Vesalan ala-aste kuului vielä syksyllä 2006 lakkautettavien koulujen listalle, mutta opetusviraston alkuvuodesta 2007 antamassa selvityksessä koulu säästettiin.


title: Vesalan ala-aste

text: Pääkoulun lisäksi 1. ja 2. luokan oppilaita opiskelee Ruudin sivukoulussa.


title: Vesalan ala-aste

text: Vesalan Ala-aste on yhdistynyt Vesalan Yläasteen kanssa vuonna 2017. Uusi rakkenus on suunnitteilla yläasteen viereen, ja vanha rakennus puretaan.


title: Jaakko Hillo

text: Jaakko Hillo (s. 9. heinäkuuta 1921) on suomalainen lentäjä, joka toimi jatkosodan aikana hävittäjälentäjänä muun muassa Aunuksen Karjalassa. Rauhan tultua hän erosi vakinaisesta palveluksesta vuonna 1946 ja työskenteli sen jälkeen Finnairin palveluksessa lentokapteenina. Hillo jäi eläkkeelle vuonna 1973. Hän asuu Helsingin Kaskisaaressa.


title: Merisuon rautatie

text: Merisuon rautatie oli Karjalankannaksella ollut 600 mm:n raideleveydelle rakennettu kapearaiteinen kenttärata, joka rakennettiin VT-linjan panssariestekivien kuljetusta varten vuonna 1943.


title: Merisuon rautatie

text: Monta tonnia painavien panssariestekivien kuljetus Merisuon asemalta linjaan oli mahdollista vain rautateitse. Merisuolle ne tuotiin myös rautateitse. Niihin kuljetuksiin käytettiin sotasaaliskalustoa.


title: Merisuon rautatie

text: Kapearaiteisen rautatien kunnossapito on huomattavan paljon helpompaa ja nopeampaa verrattuna saman tavaramäärän kuljettamiseen tarvittavaan maantiehen verrattuna. Lisäksi kapearaiteinen rata oli maanteitä paremmin suojassa ilmahyökkäyksiltä, koska kapea ratapenkka erottui maastosta heikommin kuin maantie. Radan korkeusprofiilin johdosta raideleveydeksi valittiin 600 mm.


title: Merisuon rautatie

text: Radalle haalittiin 600 mm vetureita pitkin Suomea; muun muassa Helsingin kaupunki luovutti sinne entisen Ojakkalan-Olkkalan rautatien veturin numero 2, Karjalankosken rautatieltä tuli niin ikään veturi numero 2 sekä Kuusankosken-Voikkaan rautatieltä dieselveturi numero 9 (Schwartz & Dückerhof/ Ruhrthalerin valmistama 0-6-0dm –tyyppinen veturi 92106/1937) ja Kupittaan savirata toisen Deutz-veturinsa (MLH 332, 7641/1926, 0-4-0dm) – mutta molemmat viimeksi mainitut palautettiin miltei saman tien sopimattomina.


title: Merisuon rautatie

text: Rata rakennettiin Kannaksen kuivassa metsämaastossa nopeasti ja se palveli hyvin - kunnes kesäkuussa 1944 suurhyökkäyksen tullen se jouduttiin hylkäämään; rata jäi kalustoineen koskemattomana venäläisille, jotka veivät kaluston ja kiskot pois. Merisuon veturit tiettävästi vietiin Ukrainan hiilikaivosalueelle jossa ne ajettiin loppuun.


title: Merisuon rautatie

text: Joulukuussa 2010 saadun tiedon mukaan Moskovan lähellä sijainneen Misheronskin lasitehtaan entinen veturinkuljettaja muistaa tehtaalla olleen käytössä suomalaisen 0-6-2T veturin numero 302. Kyseinen veturi on Merisuon rautatien veturi Tampella 302/1920, joka oli alun perin toimitettu Kymmene oy:lle (Kymmene Aktiebolag).


title: Safiirikala

text: Safiirikala ("Chrysiptera cyanea") on kirkkaansininen koralliahveniin kuuluva kala.


title: Safiirikala

text: Safiirikala kasvaa noin 6 cm pitkäksi. Se on normaalitilassaan sähkönsininen, mutta muuttuu pelästyessään lähes mustaksi. Aikuisella koiraalla on oranssinsävyinen pyrstö, naaraalla musta pilkku selkäevän takaosassa.


title: Safiirikala

text: Safiirikala elää luonnossa Indopasifisella merialueella.


title: Safiirikala

text:
Safiirikala saattaa tulla vanhemmiten aggressiiviseksi muita kaloja kohtaan. Niille sopii parhaiten riutta-akvaario, jossa on koloja ja näkösuojaa. Silti pitää harkita, minkä kalojen kanssa safiirikala päästetään samaan altaaseen.
Safiirikala sopii hyvin aloittelijoille.


title: Safiirikala

text: Safiirikala syö sekä liha- että kasvisruokaa.


title: Kilon turverata

text: Kilon turverata oli Espoossa toiminut kapearaiteinen 600 millimetrin raideleveydelle rakennettu hevosvetoinen teollisuusrata. Rata palveli Mankkaan turvesuolla ollutta turvepehkutehdasta vuosina 1920–1960. Radan kiskotusta oli suolle menevät sivuraiteet mukaan lukien noin kymmenen kilometriä. Kiskotus oli kevyttä 10K-kiskoa.


title: Kilon turverata

text:
Vuonna 1910 perustivat Albergan kartanon omistaja Mikael Slöör,
arkkitehti Herman Gesellius ja insinöörit Herman Lerche ja Gustaf Sourander
Espoon Turvepehku Oy:n. Yhtiön tarkoitus oli valmistaa ja myydä turvepehkua, polttoturvetta ja sähkövoimaa.


title: Kilon turverata

text:
Yhtiölle ostettiin 44 hehtaarin kokoinen Stormossan-suo. Vuonna 1928 aluetta laajennettiin
vielä 25 hehtaarilla. Suolle rakennettiin Kilon rautatieasemalta noin 1600 metrin
mittainen rata sekä lisäksi raiteita itse suolle.


title: Kilon turverata

text: Rakentaessaan Krepost Sveaborgia vuosina 1914-1917 venäläiset takavarikoivat kiskot ja liikkuvan kaluston ja kuljettivat ne muualle, mahdollisesti Röylään.


title: Kilon turverata

text:
Rata lähti rantaradan varressa olevalta Kilon rautatieasemalta
lähes suoraan etelään nykyisen Kilonpurontien kohdalla.
Se kääntyi vasempaan nykyisen ulkoilutien kohdalla ja kulki sitä pitkin nykyiselle
Inkoonkujalle, josta se kääntyi jyrkästi oikealle.
Se kulki Inkoonkujalta Siuntiontielle ja kääntyi Siuntionportille ja siitä lähes
suoraan etelään. Nykyisen Koivistontien lopun kohdalla oli lyhyt kaksoisraide noin 1600 metriä
Kilon asemalta.


title: Kilon turverata

text:
Nykyisen lumenkaatopaikan ja Lupauksenvuoren välisellä alueella rata haarautui ensin
kaakkoon ja sitten luoteeseen. Haarautumiskohtaan oli Kilon asemalta noin kaksi kilometriä.
Silloisen Turvepehkusuon alueella oli useita koillis-lounaissuuntaisia erillisiä radanpätkiä,
joista pisin ulottui Kanneljärventien tasalle. Näiden pätkien yhteinen pituus lienee ollut
viitisen kilometriä ja ne sijaitsivat nykyisen Turveradantien molemmin puolin.


title: Kilon turverata

text: Tehtaalla oli sen käyttövoimana toiminut lokomobiili eli paikallishöyrykone, mutta ei minkäänlaista veturia. Vuonna 1944 ratakiskot korvattiin uusilla ja ratojen kokonaispituus oli n. 10 km.


title: Kilon turverata

text: Yhtiö siirtyi vuonna 1939 Renlund-yhtiön omistukseen.


title: Kilon turverata

text: Ratalinja katkaistiin keväällä 1960 Tarvontien linjauksen alta; kiskotus purettiin aina tehdasalueen rajoille asti, vain itse tehdasalueella ja turvesuolla ollut kiskotus sai jäädä niin kauaksi aikaa kuin itse tehdaskin toimi.


title: Kilon turverata

text: Turvepehkutehdas jatkui kahden eläkeikää hipovan miehen voimin vielä jouluun 1962 asti. Sen kuljetukset hoidettiin loppuaikana kuorma-autoin ja traktorein. Työntekijöiden päästyä eläkeikään jouluksi 1962 tehdas suljettiin. Lokomobiilin ja 4–5 päädyttömän kaksiakselisen avovaunun jäännökset jäivät vielä toistaiseksi tehtaan pihaan.


title: Kilon turverata

text: Tehdasalue jäi tyhjilleen; paikkakunnan pikkupojille siitä tuli suosittu "kummituskaupunki" aina vuoteen 1968 asti, jolloin koneiden sekä rautatien jäännökset romutettiin. Tehtaaseen kuului kaksi rakennusta, jotka paloivat vuonna 1980. Siihen asti romutettuja ratakiskoja oli vielä pinottuna rakennuksen takana olevan Lupauksenvuoren rinteen juurella.


title: Kilon turverata

text: Turvesuon katkaisi vuonna 1975 rakennettu Turvesuontie/Sinimäentie, jonka eteläpuolelta turpeenoton merkit ja vanhat ratalinjat jäivät kaatopaikan ja kivimurskaamon alle. Turvesuontien pohjoispuolinen alue on suurelta osin täyttömaa-aluetta, joka toimii talvisin lumenkaatopaikkana.


title: Kilon turverata

text: Muistomerkkinä vanhasta kapearaiteisesta radasta Mankkaan kaupunginosassa kulkee radan eteläosan alueella pohjois-eteläsuunnassa nykyisin "Turveradantie" ja Kilon rautatieaseman edustalla valtion radan vieressä katu nimeltä "Vanharaide".


title: Kilon turverata

text: Viimeinen jäljellä ollut rakennus oli valkoinen omakotitalo, joka aikoinaan rakennettiin turvepehkutehtaan työnjohtajan virka-asunnoksi. Talo purettiin helmikuussa 2014 rakenteilla olevan liittymän alta.


title: Kilon turverata

text: Suunnilleen siihen, missä turverata ristesi Turunväylän kanssa, on nyt rakenteilla uusi liittymä, Turvesolmu.


title: Kilon turverata

text:
Siitä etelään kulkeva Turveradantie peittänee viimeiset merkit turveradan ratapenkasta Turunväylän ja Turvesuontien välillä.
Turvesuontien eteläpuolella/Turveradantien itäpuolella olevalla suolla on vielä löydettävissä vanhojen ratapenkkojen jälkiä.


title: Grandes Éxitos

text: Grandes Éxitos on Shakiran ensimmäinen kokoelma vuodelta 2002. Kokoelma on espanjankielinen ja siinä on mukana kolme live-kappaletta MTV Unplugged -konsertista vuodelta 1999.


title: Francis Lederer

text: Francis Lederer (alun perin František Lederer, 6. marraskuuta 1899 Praha, Itävalta-Unkari – 25. toukokuuta 2000 Palm Springs, Kalifornia) oli tšekkiläissyntyinen yhdysvaltalainen näyttelijä.


title: Francis Lederer

text: Lederer syntyi juutalaiseen perheeseen Prahan lähellä silloiseen Itävalta-Unkariin. Hän kasvoi kaksikielisenä ja käytti myös nimestään saksalaistettua muotoa, Franz Ledereriä.


title: Francis Lederer

text: Aluksi Lederer esiintyi teatterissa, mutta siirtyi 1920-luvun lopulla elokuvien pariin. Kun poliittinen ilmapiiri kiristyi Saksassa 1930-luvulla, Lederer muutti Yhdysvaltoihin.


title: Francis Lederer

text: Parhaiten hänet muistetaan elokuvista "Pandoran lipas" (1929) ja "Confessions of a Nazi Spy" (1939). Ledererin viimeiseksi elokuvaksi jäi "Terror Is a Man" (1959), mutta hän esiintyi televisio-ohjelmissa vuoteen 1971 asti.


title: Vesalan yläaste

text: Vesalan peruskoulu on Helsingin Kontulassa sijaitseva koulu. Koulun oppilasmäärä on pääkaupunkiseudun peruskoulujen suurimpia: yli 900 oppilasta.Koulu sijaitsee osoitteessa Sakara 5. Koulun oppilaista on 40 %:lla vähintään toinen vanhemmista ulkomaalaistaustainen.


title: Vesalan yläaste

text: Entisen ala-asteen rakennus sekä parakit puretaan, kun laajennusosa valmistuu syksyllä 2019. Koulu laajennusosineen on suunniteltu 800 oppilaalle.


title: Vesalan yläaste

text: Koulu on perustettu vuonna 1966 yksityisenä oppikouluna. Vuoden 1977 peruskoulu-uudistuksessa koulu siirtyi kaupungin omistukseen ja jaettiin Vesalan yläasteeksi ja lukioksi, lukio lakkautettiin vuonna 1990.


title: Vesalan yläaste

text: Koulussa voi opiskella painotetusti luonto- ja tiedeluokalla. Koulussa on myös erityisluokkia, valmistavaluokka ja kaksi joustavan perusopetuksen (JOPO) -luokkaa. Yläasteen koulukasvihuone on Suomen kattavampia ja pohjoismaiden suurimpia. 200-neliöisessä kasvihuoneessa asuu yli 50 eläintä. Lisäksi koulun opettajat järjestävät telttaretkiä yläasteikäisille muun muassa Porvoon Pirttisaareen.


title: Vesalan yläaste

text: Vesalan yläaste toimi yhtenä kuvauspaikkana elokuvassa "Täältä tullaan elämä!".


title: Vesalan yläaste

text: Vesalan peruskoulun rehtoreina toimivat Juha Juvonen ja Mimmi Veskoniemi.


title: Amsterdamsaarenalbatrossi

text: Amsterdamsaarenalbatrossi ("Diomedea amsterdamensis") on erittäin uhanalainen, valtavan kokoinen albatrossi.